Bukti baharu keluarga Zeti tak relevan, transaksi berlaku sebelum SRC wujud

Timbalan Pendakwa Raya Datuk V Sithambaram berhujah di Mahkamah Persekutuan hari ini langkah Datuk Seri Najib Razak mengemukakan bukti baharu berhubung transaksi perbankan keluarga bekas Gabenor Bank Negara Malaysia (BNM) Tan Sri Zeti Akhtar Aziz tidak relevan.

Sithambaram berkata bukti transaksi baharu melibatkan keluarga Zeti berlaku pada 2008, tetapi SRC International Sdn Bhd yang dananya diseleweng Najib pula ditubuhkan pada 2014.

Jelasnya, ia bertentangan dengan hujah pendakwaan yang bekas Perdana Menteri (PM) itu menerima RM42 juta dana SRC, yang dimasukkan ke akaun banknya, antara akhir 2014 dan awal 2015.

Perbicaraan hari ini di hadapan sidang lima hakim yang dipengerusikan oleh Ketua Hakim Negara Tun Tengku Maimun Tuan Mat berhubung rayuan Najib mengemukakan bukti baru bagi mengetepikan sabitan dan hukuman terhadapnya.

Sithambaram juga berkata yang kes pendakwaan tidak bergantung kepada maklumat perbankan sebelum SRC ditubuhkan.

1Malaysia Development Berhad (1MDB) menubuhkan SRC sebagai subsidiarinya pada 2011. Setahun kemudian, SRC menjadi milik penuh Menteri Kewangan Diperbadankan (MKD).

“Wang (berhubung maklumat perbankan dalam permohonan Najib) masuk ke akaun Tawfiq antara 2008 dan 2019. Namun wang (SRC) masuk ke akaun (Najib) pada 2014.

“SRC belum pun wujud ketika wang masuk ke akaun Tawfiq, dan mereka (peguam Najib) mahu bergantung kepada perkara ini,” katanya dipetik laporan Malaysiakini hari ini.

Mahkamah Persekutuan hari ini mendengar permohonan Najib untuk memasukkan bukti baharu dalam rayuan akhir kes SRC dengan mendakwa Zeti dan keluarganya bekerjasama dalam rancangan ahli perniagaan kontroversi, Low Taek Jho atau Jho Low terhadap dirinya.

Pada 28 Julai 2020, Mahkamah Tinggi mensabitkan dan mengenakan hukuman penjara 12 tahun dan denda RM210 juta terhadap Najib selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC.

Pada 8 Disember tahun lalu, panel tiga hakim Mahkamah Rayuan yang dipengerusikan Hakim Datuk Abdul Karim Abdul Jalil bersama-sama Hakim Datuk Has Zanah Mehat dan Hakim Datuk Vazeer Alam Mydin Meera, menolak rayuan Ahli Parlimen Pekan itu dan mengekalkan keputusan Mahkamah Tinggi.

Sehari sebelum itu, panel sama turut menolak permohonan Najib untuk memasukkan bukti baharu berkaitan Zeti dan keluarganya.


Terbukti, Anwar ditipu anak muridnya, terpaksa rayu sokongan sana sini

Jangkaan Agenda Daily tepat dan tidak disangkal lagi, akhirnya Ketua Pembangkang Datuk Seri Anwar Ibrahim sudah dipermainkan anak muridnya sendiri, Datuk Seri Ahmad Zahid Hamidi dan kini terpaksa merayu sokongan sana sini untuk mendapatkan majoriti.

Presiden UMNO itu bersama 14 rakan kleptokratnya mempunyai agenda tersirat tetapi kerana terlalu ghairah untuk menjatuhkan kerajaan Perikatan Nasional (PN), Anwar percaya bulat-bulat sehingga tercetusnya kemelut politik.

Nyata, Anwar kini terpaksa merayu sokongan sana sini kerana tidak memiliki angka yang diperlukan untuk ditabal sebagai Perdana Menteri (PM) baharu dan blok pembangkang adalah punca utama kepada kemelut ini kerana sanggup bersekongkol dengan kleptokrat yang berdepan kes mahkamah.

Selepas pendedahan Ahli Parlimen DAP, Tony Pua yang mendakwa Anwar tidak memiliki majoriti dan hari ini Setiausaha Agung DAP, Lim Guan Eng pula terpaksa merayu kepada Presiden Warisan, Datuk Seri Shafie Apdal bagi pihak Anwar, ia membuktikan bahawa Presiden PKR itu nyata sama sekali tidak akan dapat menjadi PM seperti yang dicita-citakannya.

Anwar nampaknya mabuk kuasa dan khayal dengan retorik politik sehingga memaksa rakyat turut terlibat dalam huru-hara yang dicetuskan kumpulannya yang terdiri daripada Zahid dan konco-konconya.

Sejak awal lagi, Agenda Daily meramalkan Anwar bakal terjerat dengan strategi yang dicaturnya, berkali-kali dipesan supaya tidak percaya dengan Zahid yang mempunyai sejarah tidak bercakap benar, ia turut diakui rakan senior partinya, Datuk Seri Nazri Aziz yang menuduh Zahid seorang penipu besar.

Bagaimanapun, Anwar yang juga cikgu Zahid itu terlalu mempercayai anak muridnya, lebih malang lagi apabila rakan-rakan parti blok pembangkang seperti DAP dan Amanah pula boleh percaya bulat-bulat kepada Anwar.

Kini, DAP dan Amanah pula diheret sekali dalam kancah politik dan mereka nampaknya sekali lagi ditipu Anwar yang kononnya sudah memiliki majoriti walhal hakikatnya sudah ditipu Zahid dan UMNO.

Jika sebelum ini Anwar dilihat berpeluang untuk menjadi PM baharu, bagaimanapun dengan perkembangan terkini politik dan percaturan yang sedang digerakkan UMNO, nampaknya calon PM baharu akan menjadi milik UMNO yang akan kembali menjadi dominan di Putrajaya nanti.

Anwar hampir pasti akan sekadar menjadi PM yang sedang menunggu kerana kebodohan yang diciptanya sendiri.

UMNO kini sedang berunding dengan Bersatu dan PAS untuk menerima calon PM mereka iaitu Naib Presidennya, Datuk Seri Ismail Sabri Yaakob.

Sifir mudah, Bersatu dan PAS tidak akan membiarkan blok pembangkang Pakatan Harapan (PH) yang majoritinya terdiri daripada Ahli-ahli Parlimen (MP) bukan Melayu bumiputera untuk mentadbir kerajaan pusat.

Apa pun terjadi, kerajaan pusat perlu ditadbir oleh majoriti gabungan yang mempunyai jumlah MP dikalangan orang Melayu Islam, ia bagi mengekalkan kestabilan negara yang majoritinya adalah masyarakat kaum Melayu dan Islam.

Ia suatu yang mustahil untuk Anwar diangkat sebagai PM baharu kerana beliau juga tidak ada majoriti dan apabila DAP terpaksa merayu bagi pihaknya, ia adalah bukti pembangkang kini sudah tersepit dan akhirnya kesilapan mereka sendiri menjadi punca kepada kejayaan UMNO menjadi dominan di Putrajaya.

UMNO berterima kasih kepada Anwar dan blok pembangkang yang sudi menghulurkan bantuan untuk memastikan cita-cita membebaskan kleptokrat yang terpalit dengan rasuah dapat menjadi kenyataan.


UMNO Bangi tak pernah dijemput, tapi boleh pula Noraini ajak wakil DAP

Lawatan Datuk Dr Noraini Ahmad ke Bangi tidak pernah sekali pun beliau menjemput UMNO Bahagian di kawasan tersebut tapi alih-alih boleh pula mengajak Ahli Parlimen DAP, Ong Kian Ming untuk bersama dalam satu program, bidas Ketua Bahagian Bangi, Datuk Mohd Zaidi Mohd Zain.

Mohd Zaidi Mohd mendakwa Ketua Wanita UMNO itu sudah banyak kali mengadakan program di sekitar Bangi namun UMNO Bahagian tidak pernah menerima jemputan daripadanya bahkan untuk memaklumkan kepada wakil di kawasan tersebut pun tidak pernah.

“Tak ada dijemput. Noraini Datang ke UKM (Universiti Kebangsaan Malaysia) tak datang jumpa saya, turun sini (Bangi) sudah banyak kali, tapi tidak pernah jumpa saya. Jumpa Wanita UMNO Bahagian Bangi pun kurang, Noraini tak ‘friendly’ langsung.

“Turun ke sini (Bangi) banyak kali tak pernah nak hello (hubungi). Melalui wakil pun tak pernah,” kata Mohd Zaidi kepada Agenda Daily.

Mohd Zaidi mengetahui berhubung kontroversi melibatkan program Menteri Pengajian Tinggi yang turut disertai Kian Ming baru-baru ini di UKM Bangi.

Jelasnya lagi, Noraini sepatutnya meraikan sesama ahli UMNO apabila membuat lawatan di kawasan tersebut dan sekiranya tiada jemputan bagaimana ahli UMNO nak hadir menunjukkan muka mereka.

“Kita sepatutnya dalam UMNO kena sama-sama meraikan, tapi macam mana saya nak tunjuk muka kalau tak dijemput?” katanya lagi.

Berbeza dengan wakil PAS, Timbalan Menterinya, Datuk Siti Zailah Mohd Yusoff boleh pula menjemput UMNO Bahagian Bangi untuk bersama dalam programnya walaupun bukan satu parti, kata Mohd Zaidi lagi.

“Yang peliknya, Timbalan Menteri, Zailah buat program di Bangi, PAS yang panggil kita. Dia (pas) ada akal, Noraini? Apa salahnya kalau panggil kita sekali,” katanya lagi.

Rabu lalu, Noraini bersama Kian Ming dengan Ketua Pengarah Pendidikan Tinggi, Prof. Datuk Dr. Hussaini Omar menziarah Azura Omar, seorang pelajar PhD di UKM yang sedang berjuang melawan penyakit kanser.

Dalam pada itu Noraini menafikan bahawa menerima arahan daripada Presiden UMNO, Datuk Seri Ahmad Zahid Hamidi yang meminta supaya pimpinan UMNO untuk turut menjemput wakil DAP dalam setiap program anjuran parti itu.

Sebelum ini, Agenda Daily melaporkan Zahid membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa Pilihan Raya Umum Ke-15 (PRU15) nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

Tegas Zahid, jajaran baharu itu tidak melibatkan PN yang ada sekarang bagaimanapun beliau tidak mendedahkan parti yang akan bersama dalam gabungan baharu itu.

Namun, sebelum ini beberapa pemimpin parti mendakwa Zahid sedang berusaha untuk membawa UMNO duduk serumah bersama PKR dan DAP.


Shafee kembali wakili Najib, hakim tolak permohonan tangguh perbicaraan

Drama dalam sambungan perbicaraan kes SRC International Sdn Bhd melibatkan Datuk Seri Najib Razak pagi ini apabila peguam yang dipecatnya, Tan Sri Muhammad Shafee Abdullah kembali mewakilinya.

Shafee yang sebelum ini dipecat Najib memberitahu Mahkamah Persekutuan kembali untuk mewakili bekas Perdana Menteri itu dalam perbicaraan terakhir SRC tetapi memohon untuk menangguhkan prosiding hari ini ke esok pagi.

Semasa dalam kamar dipengerusikan Ketua Hakim Negara Tun Tengku Maimun Tuan Mat, Shafee memberitahu keputusan menarik diri daripada pasukan peguam Najib kerana tidak berpuas hati dengan pasukan peguam Datuk Zaid Ibrahim.

“Peguam dari Singapura itu tidak tahu apa-apa mengenai undang-undang jenayah,” kata Shafee menjelaskan kedudukan kembalinya mewakili Najib hari ini.

Dalam permohonan untuk menangguhkan prosiding hari ini, Shafee memberi alasan perlu menghadiri simposium di Parlimen pada 2.30 petang nanti.

Bagaimanapun, Tengku Maimun menolak permohonan Shafee dan meminta peguam Najib, Hisyam Teh Poh Teik untuk meneruskan hujahannya.

“Kami mendapati tiada alasan untuk tangguh,” kata Tengku Maimun menolak permohonan Shafee.

Shafee sebelum ini mengetuai pasukan peguam yang membela Najib dalam kes SRC tetapi dipecat sebelum bermula perbicaraan pada minggu lepas dan digantikan dengan firma Zaid.

Susulan keputusan Tengku Maimun menolak permohonan Shafee, wartawan di Istana Kehakiman memberitahu beliau kemudiaan keluar dari dan meninggalkan kamar mahkamah.

Hisyam Teh akan meneruskan hujahannya selepas Shafee meninggalkannya keseorangan mewakili Najib.

Terdahulu, peguam Najib, Hisyam Teh dalam afidavit yang difailkan malam tadi meminta Tengku Maimun menarik diri daripada mempengerusikan perbicaraan rayuan kes Najib hari ini.

Alasan yang diberikan menurut laporan MalayMail ialah penemuan baharu oleh Najib yang didakwa ada kaitan dengan Tengku Maimun.

Memetik laporan portal media itu, dalam afidavit sokongan berhubung permohonan meminta Tengku Maimun menarik diri, Najib mendakwa keputusan yang dibuat oleh Mahkamah Persekutuan terhadapnya tertakluk kepada keraguan selepas dia baru-baru ini memperoleh petikan catatan Facebook yang dibuat “Zamani Ibrahim” pada Mei 2018.

Menurut Najib, dia benar-benar percaya individu yang disebut di atas adalah suami Ketua Hakim Negara, yang juga pengerusi panel hakim yang mendengar rayuan terakhirnya.

“Saya benar-benar percaya bahawa perkembangan ini sangat mengganggu, memandangkan Zamani Ibrahim dengan jelas mempunyai sentimen negatif terhadap kepimpinan saya di negara ini semasa saya menjadi perdana menteri dan telah membuat kesimpulan saya telah menyeleweng dana berdaulat kerajaan ke dalam akaun peribadi saya.

“Sebagai suami kepada pengerusi yang mengadili rayuan saya, berkemungkinan dia akan mempengaruhi pemikiran pengerusi tentang dakwaan saya bersalah.

“Saya seterusnya menyatakan bahawa memandangkan sifat hubungan suami isteri mereka, kemungkinan besar minda pengerusi itu secara tidak sedar akan dipengaruhi oleh sentimen terhadap saya yang dipegang oleh suaminya,” tulis Najib dalam afidavit tersebut.

Mahkamah Rayuan pada 8 Disember 2021 mengekalkan keputusan Mahkamah Tinggi pada Julai 2020 berhubung hukuman penjara 12 tahun dan denda RM210 juta yang dikenakan terhadap Najib.

Najib telah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.


Warisan akan bertanding di Negeri Sembilan, sudah sasar kerusi mampu menang

Parti yang diasaskan dari Sabah, Warisan sudah mengenal pasti kerusi yang mampu dimenangi di Negeri Sembilan dan bakal meletak calon mereka pada pilihan raya umum ke-15 nanti.

Sebanyak empat kerusi Parlimen dan 20 kerusi Dewan Undangan Negeri (DUN) bakal diletak calon daripada Warisan, kata Pengerusi negeri, Datuk Azman Idriz.

“Jumlah kerusi akan ditandingi di Negeri Sembilan akan diputuskan pada majlis tertinggi parti, namun setakat ini gambaran awal adalah empat kerusi Parlimen dan 20 kerusi DUN.

“Namun kerusi berkenaan belum boleh didedahkan kerana ia akan ditentukan kepemimpinan peringkat tertinggi, tetapi kita akan fokus di kerusi yang memerlukan kita,” katanya dipetik laporan media.

Jumlah sasaran itu disifatkan Azman sebagai realistik memandangkan jumlah kerusi akan ditandinginya itu memadai dan memberi peluang rakyat untuk memilih pemimpin diperlukan mereka.

Turut hadir, Timbalan Pengerusi 1, K Kannis dan Timbalan Pengerusi 2, Datuk James Wong Tze Wei.

Azman berkata, setakat ini terdapat 25 cawangan Warisan di Negeri Sembilan membabitkan kira-kira 2,000 ahli.

Beliau berkata, walaupun Warisan dilihat lebih tertumpu di Sabah, namun banyak parti lain juga ada di Sabah termasuk UMNO dan pihaknya yakin parti ini dapat diterima rakyat di Semenanjung kerana ia ditubuhkan di Kuala Lumpur.

“Sebab itu, Wwarisan cuba melebarkan sayap ke Semenanjung, kita membawa konsep berbilang kaum dan etnik dengan keahlian juga membabitkan pelbagai peringkat umur termasuk golongan muda dan wanita,” katanya lagi.

Mengulas peluang Wwarisan di Negeri Sembilan, Azman berkata, pihaknya yakin parti itu mampu melangkah jauh, malah penerimaan baik termasuk dalam kalangan pemimpin pertubuhan bukan kerajaan (NGO) ke dalam Warisan memperkuatkan parti dalam menghadapi PRU-15.

“Presiden parti, Datuk Seri Mohd Shafie Apdal, dijadual melancarkan secara rasmi parti itu di negeri ini esok,” katanya.


Pemergian Samy Vellu satu kehilangan besar buat negara: Muhyiddin

Bekas Perdana Menteri Tan Sri Muhyiddin Yassin menyampaikan ucapan takziah kepada bekas Presiden MIC dan bekas Menteri Kerja Raya mendiang Tun S. Samy Vellu yang meninggal dunia pagi ini.

Muhyiddin yang juga Pengerusi Majlis Pemulihan Negara (MPN) menyifatkan pemergian mendiang merupakan satu kehilangan besar kepada negara khususnya masyarakat kaum India atas jasa dan khidmat baktinya.

“Saya merasa dukacita mendengar berita ini kerana saya secara peribadi mengenali mendiang dan pernah sama-sama berada dalam Kabinet.

“Malah mendiang merupakan Presiden MIC yang paling lama memegang jawatan tersebut iaitu selama 31 tahun dan pernah berkhidmat di bawah tiga Perdana Menteri .

“Pemergian Tun Samy merupakan satu kehilangan besar kepada negara dan masyarakat India khususnya,” katanya dalam hantaran Facebook hari ini.

Muhyiddin juga berkata kehilangan tersebut sukar dicari ganti kerana jasa dan pengorbanan mendiang kepada negara sepanjang khidmatnya dalam kerajaan sebelum ini.

“Tiada ada sesiapa boleh menafikan jasa mendiang yang tidak ada galang ganti terutama dalam membangunkan masyarakat India di luar bandar.

“Saya berharap ahli keluarga mendiang tabah dan bersabar menghadapi saat mendukacitakan ini,” katanya lagi.

Samy Vellu meninggal dunia di kediamannya di sini, kira-kira 7 pagi tadi.

Perkara itu disahkan bekas Presiden MIC Tan Sri Dr S. Subramaniam.

Samy Vellu yang memimpin MIC dari 1981 hingga 2010 adalah antara pemimpin paling lama memegang jawatan dalam Kabinet, iaitu kira-kira tiga dekad bermula sebagai Menteri Kerja Raya pada 1979.


Tunggakan cukai RM1.69 bilion, Najib mohon batal notis bankrap

Selepas gagal membayar tunggakan cukai tambahan berjumlah RM1.69 bilion kepada Lembaga Hasil Dalam Negeri (LHDN), Datuk Seri Najib Razak bertindak memohon membatalkan notis kebankrapan yang dikenakan terhadap dirinya.

Bekas Perdana Menteri itu mengemukakan permohonan itu atas alasan notis yang dikeluarkan LHDN bertarikh 4 Feb lepas adalah berniat jahat, menindas dan penyalahgunaan proses mahkamah.

Dalam permohonan tersebut, Najib menyifatkan notis tersebut adalah usaha yang bertujuan untuk merosakkan karier politiknya, lapor Bernama.

Hari ini kes itu ditetapkan untuk pengurusan secara dalam talian (e-Review) di hadapan Timbalan Pendaftar Mahkamah Tinggi Ida Rahayu Sharif.

Peguam Najib, Wee Yeong Kang ketika dihubungi memaklumkan pemberita bahawa permohonan itu telah difailkan pada 31 Mei lepas.

“Permohonan untuk menggantung prosiding kebankrapan itu turut difailkan pada tarikh sama (31 Mei) sementara menunggu pelupusan kes rayuan Najib di Mahkamah Rayuan terhadap keputusan Mahkamah Tinggi berkenaan.

“Mahkamah menetapkan 22 Julai depan untuk pengurusan kes selanjutnya,” kata beliau.

Prosiding itu turut disertai Peguam Kanan Hasil Al-Hummidallah Idrus dan Peguam Hasil Muhammad Nabil Abdul Halim yang bertindak bagi pihak LHDN.

Kerajaan, melalui LHDN, memfailkan notis kebankrapan di Mahkamah Tinggi di sini pada 4 Feb lepas terhadap Najib selaku penghutang.

Berdasarkan notis itu, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Feb 2021 iaitu RM45.9 juta serta kos RM15,000 dan setakat 4 Feb 2021, jumlah itu menjadi RM1,738,804,204.16.

Pada 22 Julai tahun lepas, Mahkamah Tinggi memutuskan bahawa Najib perlu membayar tunggakan cukai tambahan LHDN bagi tempoh 2011 hingga 2017 berjumlah RM1.69 bilion selepas membenarkan permohonan LHDN untuk memasukkan penghakiman terus terhadapnya.

Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Najib memfailkan rayuan terhadap keputusan Mahkamah Tinggi itu di Mahkamah Rayuan yang menetapkan 16 Jun ini untuk pendengaran.

Mengikut Seksyen 103 (2) Akta Cukai Pendapatan 1967 (ITA), seseorang yang diperintahkan membayar taksiran itu perlu menjelaskan bayaran tersebut kepada LHDN walaupun rayuan difailkan.


PEJUANG lihat dua tiga parti lain ‘sebulu’ lawan rasuah

Tun Dr Mahathir Mohamad mengesahkan Parti Pejuang Tanahair (PEJUANG) sedang melihat beberapa parti lain yang ‘sebulu’ bagi membentuk kerajaan negeri Johor jika tiada yang memperoleh majoriti pada Pilihan Raya Negeri (PRN) 12 Mac ini.

Bagaimanapun, Pengerusi PEJUANG itu menegaskan parti berkenaan perlu mempunyai prinsip sama seprti partinya, terutama dalam menghapuskan gejala rasuah.

“Kalau mereka pegang pada prinsip sama, kita rela bekerjasama dengan mereka untuk mencukupkan bilangan (kerusi Dewan Undangan Negeri) supaya kita dapat menubuhkan kerajaan.

“Ada dua tiga parti dan kita belum tentukan yang mana,” katanya pada sidang media selepas menghadiri program Aspirasi Johor di Felda Ayer Hitam, Batu Pahat. Hari ini adalah kali pertama bekas Perdana Menteri Malaysia dua kali itu turun berkempen untuk PRN Johor, setelah semakin sihat akibat serangan jantung hujung tahun lalu.

Dr Mahathir bagaimanapun tidak menyatakan parti-parti yang menjadi perhatian PEJUANG untuk bekerjasama.

Mengenai kehadirannya di Johor walaupun baharu sahaja pulih daripada sakit, Dr Mahathir berkata beliau turun bagi menyatakan kepada rakyat Johor mengenai kepentingan menubuhkan kerajaan yang bersih.

Sebelum ini, Presiden PEJUANG Datuk Seri Mukhriz Mahathir berkata parti itu sedia bekerjasama dengan parti lain selepas PRN Johor.

Menurutnya, dalam membentuk kerajaan di Malaysia, langkah itu perlu demi perpaduan dalam kalangan masyarakat pelbagai kaum, agama serta budaya dan parti tersebut ‘hanya mempunyai satu bangsa iaitu Melayu’.

“Pejuang bertanding di 42 kerusi, mahu tak mahu sesebuah kerajaan yang ditubuh mestilah ada campuran wakil semua kaum dan itu tak datang daripada kami, jadi kita kena cari satu kesepakatan dengan pihak lain,” katanya.

Bagaimanapun, beliau berkata Pejuang belum menetapkan parti yang bakal dipilih untuk bekerjasama.


Jangan bagi peluang kleptokrat kembali berkuasa, kata Ali Biju

Jika cadangan kerjasama yang dilontar Perdana Menteri Tan Sri Muhyiddin Yassin tidak dipertimbangkan dengan sewajarnya, ia berkemungkinan kumpulan kleptokrat akan kembali berkuasa, kata Ahli Parlimen Saratok Datuk Ali Biju.

Ali menyifatkan cadangan tersebut adalah pembaharuan ke arah mewujudkan amalan politik yang matang dan menjadikan kepentingan rakyat sebagai keutamaan ketika krisis kesihatan sedang melanda negara.

“Pembaharuan ini adalah apa yang selama ini kita perjuangkan, ia sejak saya berada dalam Keadilan (PKR). Dengan sokongan dan kerjasama dua pihak, kita akan dapat melihat perjuangan politik kita akhirnya membuahkan hasil.

“Kepada rakan-rakan saya di blok pembangkang; ini adalah tawaran yang anda tunggu-tunggu dan tidak boleh tolak. Ini untuk masa depan negara kita. Cukuplah berpolitik dan bermain retorik. Sudah-sudahlah dengan kleptokrat,” katanya dalam satu kenyataan.

Timbalan Menteri Tenaga dan Sumber Asli itu juga berkata sekiranya cadangan tersebut berjaya, ia akan membawa lanskap baharu politik negara khususnya kepada generasi masa depan.

“Kesan daripada pembaharuan ini akan sangat besar dan akan mengubah bukan sahaja lanskap politik masa kini tetapi untuk generasi yang akan datang untuk semua rakyat Malaysia, tanpa mengira bangsa, agama atau fahaman politik,” katanya lagi.

Terdahulu, Muhyiddin berkata tujuh cadangan tersebut bagi memastikan kerajaan sedia ada dapat menumpukan kepada usaha menangani krisis kesihatan negara dan tidak mahu kumpulan kleptokrat yang sedang merancang untuk menjatuhkannya kembali berkuasa.

Antara lain Perdana Menteri menjanjikan suatu Rang Undang-Undang Pindaan Perlembagaan untuk menghadkan tempoh jawatan Perdana Menteri kepada dua penggal sahaja dan Rang Undang-Undang Anti-Lompat Parti akan dibentangkan di Parlimen, jika memperoleh sokongan bi-partisan di Dewan Rakyat dan Dewan Negara yang melebihi majoriti dua pertiga.

Beliau juga berkata kerajaan memberi jaminan akan memperkukuhkan reformasi Parlimen dengan memastikan jumlah MP Kerajaan dan Pembangkang yang menganggotai Jawatankuasa Pilihan Khas Parlimen adalah lebih seimbang.

Muhyiddin dalam ucapannya juga menjemput semua pimpinan parti politik untuk bersama membincangkan cadangan tersebut dan sekiranya dipersetujui akan memanggil sidang khas untuk membentang usul undi percaya dengan segera.


Bimbang UMNO gadai tanah, dusun durian kerana ‘sayangkan’ DAP

Susulan tuntutan ‘teman kesayangannya DAP, supaya kerajaan negeri Pahang – yang dipimpin kedua-dua parti itu – membela hak pekebun durian musang king, Perikatan Nasional (PN) melahirkan kebimbangan UMNO mungkin menggadai tanah.

Kebimbangan itu disuarakan susulan tuntutan dibuat Ahli Parlimen (PH-DAP) Raub, Chow Yu Hui baru-baru ini, supaya Menteri Besar, Datuk Seri Wan Rosdy Wan Ismail melihat semula terma pajakan tanah ladang-ladang durian yang dianugerahkan kepada anak-anak syarikat kerajaan negeri.

Timbalan Pengerusi PN Pahang, Rosli Abdul Jabar berkata perkara ini dibangkitkan semula selepas pembentukan Majlis Penasihat Kerajaan Campuran Pahang, juga menunjukkan terdapat usaha pihak tertentu untuk meraih kepentingan dalam kerajaan negeri hari ini.

“PN Pahang menggesa kerajaan negeri tidak tunduk kepada desakan tersebut memandangkan Mahkamah Tinggi Kuantan sudah menolak permohonan 204 pekebun untuk mengenepikan notis pengosongan tanah oleh pihak pentadbir tanah negeri tiga tahun lalu.

“Berdasarkan rekod laporan media pada 2021, terdapat 4,400 hektar tanah diusahakan sebagai ladang durian di sekitar Raub adalah berstatus haram dan diusahakan tanpa sebarang kebenaran bertulis daripada kerajaan negeri.

“Hal ini sudah tentu mendatangkan impak kerugian hasil tanah bernilai puluhan juta ringgit kepada negeri ini. Jadi, PN Pahang menyokong supaya hasil-hasil ekonomi daripada industri durian dipulangkan semula kepada kerajaan negeri melalui anak-anak syarikat negeri Pahang,” katanya dalam sidang akhbar di Pejabat PN Pahang di Kuantan, menurut Utusan.

Pada 28 Januari lalu, Yu Hui meminta kerajaan negeri bertimbang rasa terhadap nasib pekebun durian musang king di Raub yang sudah lama mengusahakan tanah berbanding pemberian pajakan kepada syarikat Royal Pahang Durian Resources-Perbadanan Kemajuan Pertanian Negeri Pahang (RPDR-PKPP).

Kata Yu Hui, semakan kehakiman masih diteruskan bagi menuntut keadilan dan membela hak pekebun selepas tanah diusahakan mereka dipajakkan kepada syarikat berkenaan.

Bagaimanapun atas semangat rundingan dan demi kebajikan rakyat, Yu Hui menyeru Menteri Besar yang mengetuai kerajaan perpaduan untuk mengkaji semula dasar pajakan tanah kepada pihak RPDR-PKPP.

Pada 27 Januari lalu, Wan Rosdy dalam kenyataannya menasihatkan pekebun durian musang king di Sungai Ruan, Sungai Chalit, Sungai Klau dan Tranum di Raub yang terlibat dengan permohonan semakan kehakiman di Mahkamah Tinggi Kuantan supaya menimbang semula sama ada untuk meneruskan atau tidak tindakan permohonan semakan kehakiman tersebut.

Wan Rosdy dilaporkan berkata, kerajaan negeri berpandangan bahawa tanah-tanah yang dipertikaikan adalah tanah Kerajaan Negeri yang merupakan hak milik yang tidak boleh disangkal walaupun dalam konteks ekuiti.

Sebelum ini pada 3 Julai 2021 kawasan penanaman durian Musang King di Batu Talam seluas kira-kira 101 hektar melibatkan kira-kira 15,000 pokok telah ditebang kerana ditanam di kawasan hutan simpan kekal.

Mengulas lanjut, Rosli berkata, kerajaan negeri tidak perlu takut dengan gesaan dan ugutan pihak-pihak tertentu walaupun daripada rakan dalam kerajaan campuran kerana isu pencerobohan tanah secara haram merupakan isu yang mencabul kedaulatan negeri dan rakyat secara umum.

Beliau berkata, penceroboh perlu dikenakan tindakan seperti mana dilakukan kepada orang lain menerusi penyelesaian yang adil membabitkan semua isu pencerobohan mengikut lunas dan batasan undang-undang.

“PN Pahang juga mengucapkan terima kasih kepada pihak Suruhanjaya Pencegahan Rasuah Malaysia (SPRM) yang sudah membuka kertas siasatan pada 2020 bagi menyiasat kegiatan penerokaan tanah haram di Raub.

“Kita juga berharap supaya laporan siasatan itu dimaklumkan kepada orang ramai kerana selepas tiga tahun ia berlangsung tidak ada sebarang berita berkaitannya diumumkan,” katanya.


Siapa ADUN Selangor bakal lompat ke Warisan Semenanjung 17 Disember?

Siapa Ahli Dewan Undangan Negeri (ADUN) di Selangor yang bakal menyertai Parti Warisan Sabah (Warisan) apabila parti itu mengembangkan sayapnya di Semenanjung 17 Disember ini masih menjadi teka-teki.

Presiden Warisan Datuk Seri Shafie Apdal hanya memberi bayangan bahawa seorang ADUN akan menjadi individu pertama yang akan menyertai Warisan Semenanjung.

“Ya… ada ADUN yang akan menyertai (Warisan)… beliau seorang YB,” katanya memberi bayangan kepada media selepas merasmikan mesyuarat perwakilan Warisan Bahagian Putatan, malam tadi.

Bagaimanapun, khabar angin bertiup kencang menyatakan ADUN terbabit mewakili Dewan Undangan Negeri (DUN) di Selangor.

Selangor mempunyai 56 ADUN meliputi 19 daripada PKR; DAP (15); masing-masing enam daripada Bersatu dan Amanah; Barisan Nasional (lima); Pejuang (tiga) dan masing-masing satu mewakili PAS dan Bebas.

Mengulas lanjut, Shafie berkata pelancaran Warisan Semenanjung pada 17 Disember ini akan memberi tumpuan kepada kawasan tertentu.

Langkah itu bagi memastikan Warisan mempunyai masa mencukupi untuk membuat persediaan di kawasan yang boleh memberi impak pada Pilihan Raya Umum (PRU) akan datang.

“Saya akan memaklumkan jawatankuasa dan ketua di beberapa negeri. Saya sudah mempunyai senarai yang telah diberikan.

“Kita perlu bersifat selektif maka, ada kawasan yang kita tidak akan buka cawangan kerana kita tidak mempunyai masa yang mencukupi.

“Bagaimanapun, kita sudah melakukan proses yang sepatutnya. Jadi, tiada masalah untuk merealisasikannya,” kata Ahli Parlimen Semporna itu.

Menurutnya, parti itu tidak mahu melebihi had yang ada kerana PRU akan diadakan pada bila-bila masa pada tahun depan atau pada 2023.


Ahli arkeologi Mesir temukan kota kuno terbesar zaman Firaun

Ahli arkeologi telah menemukan sisa sebuah kota kuno di padang pasir di luar Luxor yang dikatakan ‘terbesar’ pernah ditemui di Mesir dan bermula pada zaman kegemilangan Firaun 3,000 tahun lalu.

Penemuan kota kuno yang terkubur di bawah pasir selama ribuan tahun, dikatakan sebagai salah satu ‘penemuan terpenting’ sejak makam Tutankhamun digali.

Pakar arkeologi Mesir yang terkenal, Zahi Hawas ketika mengumumkan perkara itu berkata, tapak berkenaan ditemukan di kawasan dikenali ‘Lembah Raja-Raja’.

Pasukan arkeologi dalam kenyataan berkata, kota kuno berusia 3,000 tahun itu adalah ketika zaman pemerintahan Amenhotep III dan diteruskan oleh Tutankhamun dan Ay,

Profesor dalam bidang arkeologi dan seni Mesir di Universiti Johns Hopkins Betsy Bryan berkata, penemuan itu adalah yang kedua terpenting dalam dunia arkeologi sejak pembongkaran makam Tutankhamun.

Barang kemas, termasuk cincin telah ditemui bersama-sama tembikar berwarna-warni, dan batu-bata yang mempunyai cop Amenhotep III.

Hawass yang juga bekas menteri antikuiti berkata, banyak negara yang menjalankan misi mencari kota itu tetapi tidak menjumpainya.

Pasukan arkeologi itu memulakan cari gali pada September tahun lalu di kawasan antara kuil Ramses III dan Amenhotep III di Luxor, 500 kilometer di selatan Kaherah.

“Dalam beberapa minggu sahaja formasi batu-bata lumpur mulai muncul ke semua arah sehingga mengejutkan pasukan pencari.

“Apa yang mereka gali adalah tapak kota terbesar yang berada dalam keadaan baik dan terpelihara, dengan semuanya mempunyai dinding dan bilik yang penuh dengan peralatan,” kata pasukan penggali itu.

Selepas tujuh bulan menggali, beberapa kemudahan lain, seperti tempat membuat roti yang lengkap dengan alat pemanas dan tempat simpanan tembikar, juga ditemui.

Ahli arkeologi mengatakan kawasan pemerintahan Amenhotep III adalah sebuah empayar yang merentasi Euphrates ke Sudan. Dia meninggal dunia pada tahun 1354.

Amenhotep III memerintah selama empat dekad dan pemerentahannya terkenal dengan kemewahan serta keagungan monumen, termasuk Colossi dan Memnon – dua patung batu besar yang mewakili dirinya dan isterinya berdekatan Luxor.

“Lapisan arkeologi tidak pernah disentuh selama ribuan tahun, seolah-olah baharu semalam penduduk meninggalkan kota itu,” kata pasukan arkeologi.

Pasukan itu juga percaya akan ada penemuan penting yang lain selepas mereka menemukan beberapa makam di kawasan itu. – Agensi


Dron tidak dibenarkan penggunaan sebelum dan pada sambutan Hari Kebangsaan

Pengendalian dron di kawasan terlibat penutupan ruang udara dalam Kuala Lumpur Terminal Control Area (TMA) sebelum dan pada Hari Kebangsaan adalah dilarang, menurut Pihak Berkuasa Penerbangan Awam (CAAM).

Ketua Pegawai Eksekutif CAAM Datuk Kapten Norazman Mahmud berkata larangan tersebut, adalah bagi mengelakkan sebarang insiden yang tidak diingini, terutamanya yang membabitkan aspek keselamatan dan sekuriti orang awam serta pesawat-pesawat yang sedang beroperasi, menurut laporan Bernama.

“Pengunaan dron tanpa kelulusan dikuatiri akan mengganggu latihan dan pertunjukan udara, sempena sambutan Hari Kebangsaan Ke-66 di Putrajaya pada 31 Ogos.

“Aktiviti penguatkuasaan akan dilaksanakan oleh CAAM dan Unit Dron Polis Diraja Malaysia (PDRM) bagi memantau sebarang operasi dron tanpa kebenaran,” katanya dalam satu kenyataan.

Norazman berkata sebarang aktiviti penerbangan termasuk pengendalian aktiviti dron yang boleh mengundang bahaya kepada orang awam dan harta benda, adalah tertakluk di bawah Seksyen 4 Akta Penerbangan Awam 1969 ( Akta 3); Peraturan 98, Peraturan 140-144, Peraturan Penerbangan Awam Malaysia 2016 dan Arahan Penerbangan Awam (CADs).


Lebih sejuta pelancong tiba sejak sempadan dibuka 1 April

Lebih sejuta pelancong tiba di negara ini, iaitu melebihi separuh daripada sasaran dua juta pelancong antarabangsa yang ditetapkan kerajaan pada tahun ini, sejak pembukaan semula sempadan pada 1 April lepas.

Menteri Pelancongan, Seni dan Budaya Datuk Seri Nancy Shukri berkata sebahagian besar daripada jumlah itu adalah dari Singapura dan dijangkakan lebih ramai lagi pelancong, terutamanya dari Jepun, Iran dan Korea, akan datang ke Malaysia.

“Pada dua bulan lepas kita telah menerima kira-kira 600,000 pelancong dari Singapura dan saya rasa kini telah melebihi satu juta, untuk negara itu sahaja.

“Bagi pelancong negara lain, kita belum dapat memberi jumlah yang tepat kerana masih menunggu maklum balas pihak yang berkenaan, tetapi memadai untuk dikatakan kita telah mencapai lebih separuh daripada apa yang disasarkan,” katanya pada sidang media selepas melancarkan Livery Pesawat Firefly Airlines dan Kempen #Gojalanlah di Shah Alam, hari ini.

Menurutnya prosedur operasi standard (SOP) Covid-19 yang ‘mesra pelancong’ juga diyakini mampu menjadi daya tarikan bagi kedatangan lebih ramai pengunjung luar negara ke Malaysia.

“Orang seronok dengan SOP kita yang tidak mewajibkan kuarantin, ujian pengesanan Covid-19 dan insurans, sebaliknya terpulang kepada pelancong untuk berbuat demikian,” katanya.

Bagaimanapun, menurutnya industri pelancongan negara masih berhadapan dengan masalah kekurangan pekerja impak daripada wabak Covid-19, termasuk terdapat pekerja hotel takut untuk kembali bekerja kerana ketidaktentuan industri itu yang mungkin ditutup semula.

Dalam pada itu, Nancy berkata pihaknya masih belum menerima pengesahan mana-mana hotel yang terpaksa ditutup kesan daripada Covid-19, namun beliau dimaklumkan sesetengah hotel ditutup sementara untuk kerja pengubahsuaian dan ada yang diguna semula untuk tujuan lain.

Mengenai #Gojalanlah, beliau berkata kempen itu adalah kerjasama pintar Firefly bersama Tourism Malaysia, bagi menyokong usaha kerajaan menyemarakkan lagi promosi pelancongan domestik.

Kempen tersebut menawarkan pembelian tiket penerbangan berserta hotel penginapan pada harga diskaun sehingga 35 peratus, dengan tempahan boleh dibuat di www.fireflyz.com.my hingga 30 Jun ini bagi tempoh perjalanan sehingga 31 Disember. – Bernama


Polis nafi wujud rancangan himpunan besar-besaran untuk tumbangkan kerajaan

Polis mengesahkan dua kenyataan yang ditularkan menerusi media sosial berkenaan, akan berlakunya perhimpunan besar-besaran di ibu negara untuk menumbangkan kerajaan yang sedia ada adalah tidak benar.

Ketua Polis Daerah Dang Wangi ACP Noor Dellhan Yahaya berkata tahap keselamatan semasa terkawal, dan sehubungan itu orang ramai dinasihati agar tidak menyebar atau berkongsi lanjut tentang kenyataan itu, menerusi mana-mana platform media sosial, menurut laporan Bernama.

“Orang ramai juga diingatkan agar sentiasa berhati-hati dan tidak mengeluarkan sebarang kenyataan yang boleh membangkitan kegusaran awam. Perbuatan tersebut boleh dikenakan tindakan undang-undang kepada sesiapa sahaja yang terlibat.

“Tindakan tegas akan diambil kepada mana-mana pihak yang berniat ingin menimbulkan kegusaran awam,” katanya,” katanya dalam kenyataan di sini.

Semalam, tular di media sosial dua kenyataan yang hampir sama mendakwa bakal berlaku satu perhimpunan besar-besaran oleh orang Melayu di ibu negara, bertujuan menumbangkan kerajaan semasa.


Takkan orang Johor tak mahu anak Johor jadi PM? Soal Muhyiddin

Tan Sri Muhyiddin Yassin berkata pemimpin parti dalam komponen Perikatan Nasional telah memilih beliau sebagai calon Perdana Menteri (PM) Malaysia kesepuluh jika gabungan itu menang Pilihan Raya Umum Ke-15 (PRU015) pada Sabtu, 19 November ini.

Pada program Jelajah Perikatan Nasional ‘PN BEST’ melibatkan Parlimen Pasir Gudang, Johor Bahru dan Tebrau di Taman Sierra Perdana, Masai, malam tadi beliau bertanya kepada warga Johor sama ada mereka mahu anak jati Johor menjadi PM atau pun tidak.

“Pimpinan parti-parti komponen Perikatan Nasional telah memilih saya menjadi Perdana Menteri kesepuluh jika pilihan raya diadakan.

“Takkan orang Johor tak nak sokong saya jadi Perdana Menteri. Orang Johor bukan bodoh, Jika orang Johor menjadi Perdana Menteri maka akan dapat memberikan perhatian yang lebih sedikit kepada negeri Johor,” katanya disambut sorakan sokongan daripada lebih 1,000 yang hadir pada ceramah itu.

Pengerusi Perikatan Nasional itu berkata kerajaan negeri sendiri yang ditadbir Barisan Nasional (BN) tidak mampu melakukan pembangunan tanpa dukungan dan sokongan daripada Kerajaan Pusat pimpinan Perikatan Nasional.

“Jadi… apa yang rakyat Johor tunggu lagi (sokong Perikatan Nasional supaya anak Johor jadi PM)… keluar beramai-ramai pada Sabtu ini untuk mengundi Perikatan Nasional… pastikan sehingga 95 peratus pengundi keluar membuang undi Sabtu ini.

“Insya-Allah Perikatan Nasional boleh membentuk Kerajaan Persekutuan yang Prihatin, Bersih dan Stabil dengan anak Johor menjadi Perdana Menteri,” katanya.

Muhyiddin berkata maklumat yang diterimanya mengenai pengundian awal semalam (15 November) menunjukkan petanda baik apabila hampir 95 peratus pengundi keluar membuang undi.

Penyandang kerusi Parlimen Pagoh itu juga berkata dengan pengalaman lebih 40 tahun dalam politik negara beliau telah melihat satu gelombang kebangkitan yang besar di mana rakyat semakin memberi sokongan kepada Perikatan Nasional dalam PRU-15 ini.

“Dalam negara hari ini telah kita lihat satu gelombang besar kebangkitan orang Melayu untuk menentukan supaya negara ini tidak akan tersungkur, jatuh pada tangan-tangan orang-orang yang tak bertanggungjawab. Saya pernah jatuh dan bangun semula untuk menentang mereka (BN dan Pakatan Harapan),” katanya.

Oleh itu, katanya mahu melihat anak Johor menjadi Perdana Menteri, pengundi di negeri itu perlu memenangkan semua calon Perikatan Nasional.


Bursa Malaysia ditutup rendah, jumlah dagangan merosot

Indeks utama Bursa Malaysia ditutup rendah hari ini berikutan prestasi pasaran serantau yang bercampur-campur dengan pasaran Amerika Syarikat (AS) ditutup sempena cuti Hari Kemerdekaan.

Pada 5 petang, FTSE Bursa Malaysia KLCI (FBM KLCI) merosot 3.40 mata atau 0.24 peratus kepada 1,392.49 daripada 1,395.89 pada Isnin, menurut laporan Bernama.

Indeks utama dibuka rendah 2.33 mata kepada 1,393.56 pagi ini dan bergerak antara 1,388.85 dan 1,396.33 sepanjang sesi.

Bagaimanapun, suasana pasaran positif berikutan kaunter untung mengatasi kaunter rugi sebanyak 408 berbanding 388 manakala 421 kaunter tidak berubah, 1,028 tidak diniagakan dan 27 yang lain digantung.

Jumlah dagangan merosot kepada 2.60 bilion unit bernilai RM1.57 bilion daripada 2.61 bilion unit bernilai RM1.50 bilion pada Isnin.

Naib Presiden Penyelidikan Ekuiti Rakuten Trade Sdn Bhd Thong Pak Leng berkata FBM KLCI ditutup rendah berikutan belian saham berkaitan komoditi dan sokongan untuk kaunter perbankan wujud pada sesi petang.

“Pasaran serantau utama ditutup bercampur-campur dengan aktiviti pengambilan untung di beberapa bursa berikutan kenaikan yang kukuh semalam.

“Sementara itu, China dan Hong Kong positif berikutan hubungan geopolitik yang lebih baik antara AS dan China, susulan Setiausaha Perbendaharaan AS Janet Yellen akan mengunjungi Beijing dari 6-9 Julai untuk rundingan diplomatik,” katanya kepada Bernama.

Dalam negara, Thong percaya sentimen pelabur akan kekal stabil berikutan konsensus menjangka Kadar Dasar Semalaman akan kekal tidak berubah pada mesyuarat Jawatankuasa Dasar Monetari Bank Negara Malaysia yang akan datang yang dijadualkan pada 5-6 Julai.

“Oleh itu, kami mengunjurkan FBM KLCI diniagakan dalam julat 1,390-1,405 pada sepanjang minggu ini, dengan paras halangan segera pada 1,400 dan paras sokongan pada 1,373,” katanya.

Dalam kalangan saham wajaran tinggi, CIMB meningkat empat sen kepada RM5.20, Tenaga Nasional menambah tiga sen kepada RM9.13, Maybank dan IHH Healthcare, masing-masing merosot lima sen kepada RM8.70 dan RM5.83 dan Public Bank berkurangan tiga sen kepada RM3.91.

Daripada saham aktif, Naim Holdings melonjak 24 sen kepada 88.5 sen, Farm Fresh susut lima sen kepada RM1.14, KNM berkurangan satu sen kepada lapan sen manakala Fitters Diversified dan Sarawak Consolidated, masing-masing tidak berubah pada empat sen dan 47 sen.

Di papan indeks, Indeks FBM Emas berkurangan 13.73 mata kepada 10,258.82, Indeks FBMT 100 merosot 18.50 mata kepada 9,955.80, Indeks FBM Emas Shariah susut 4.50 mata kepada 10,530.38, Indeks FBM ACE jatuh 20.71 mata kepada 5,094.87 dan Indeks FBM 70 berkurangan 0.53 mata kepada 13,531.10.

Mengikut sektor, Indeks Perkhidmatan Kewangan berkurangan 34.91 mata kepada 15,483.17, Indeks Produk Perindustrian dan Perkhidmatan merosot 0.10 mata kepada 158.80, Indeks Tenaga naik 4.27 mata kepada 792.41 dan Indeks Perladangan meningkat 2.26 mata kepada 6,829.74.

Jumlah dagangan Pasaran Utama naik kepada 1.90 bilion unit bernilai RM1.33 bilion daripada 1.80 bilion unit bernilai RM1.26 bilion pada Isnin.

Jumlah dagangan waran berkurangan kepada 269.65 juta unit bernilai RM43.63 juta daripada 333.22 juta unit bernilai RM60.90 juta semalam.

Jumlah dagangan Pasaran ACE merosot kepada 429.28 juta saham bernilai RM193.23 juta daripada 483.43 juta saham bernilai RM179.48 juta sebelum ini.

Kaunter barangan pengguna dan perkhidmatan menyumbang 417.34 juta saham diniagakan di Pasaran Utama, produk perindustrian dan perkhidmatan (534.08 juta); pembinaan (115.91 juta); teknologi (154.31 juta); SPAC (sifar); perkhidmatan kewangan (43.00 juta); hartanah (256.49 juta); perladangan (31.96 juta); REIT (4.54 juta), dana tertutup (35,200); tenaga (176.70 juta); penjagaan kesihatan (56.88 juta); telekomunikasi dan media (28.13 juta); pengangkutan dan logistik (38.26 juta) dan utiliti (43.85 juta).


Empat model iPhone 14, tiga Apple Watch dilancar 7 September

Gergasi teknologi, Apple Inc mengumumkan rancangannya untuk memperkenalkan barisan iPhone 14 dan jam tangan pintar terbaharu pada 7 September depan.

Menurut Bloomberg News syarikat itu telah menghantar jemputan untuk pembentangan bertajuk “Far Out,” menggambarkannya sebagai acara persendirian di Teater Steve Jobs di ibu pejabatnya di Cupertino, California.

Ia bakal bermula pada jam 10 pagi waktu tempatan. Syarikat itu juga akan menyiarkan acara secara langsung di laman webnya, meneruskan pendekatan yang digunakan sejak wabak Covid-19 bermula.

Pelancaran iPhone baharu sentiasa menjadi detik besar bagi Apple, yang sebelum ini memperoleh kira-kira AS$366 bilion dalam jualan peranti tahunannya tahun lepas.

Tetapi terdapat tekanan tambahan tahun ini kerana syarikat menghadapi kelembapan dalam perbelanjaan pengguna – terutamanya dalam industri telefon pintar – dan memerlukan teknologi terkininya untuk menarik pembeli.

Apple Inc juga merancang pelancaran produk yang lebih bercita-cita tinggi daripada biasa pada bulan-bulan akan datang, dengan pelbagai Mac, iPad, AirPod baharu dan juga ‘head-set’ realiti campuran yang dijangka menjelang separuh pertama 2023.

Pelancaran 1Phone 14 akan menjadi acara ketiga Apple tahun ini, susulan pelancaran Mac Studio, 5G iPhone SE dan iPad Air baharu, selain pratonton iOS 16, macOS Ventura dan ciri perisian baharu yang lain.

Pada pelancaran 7 September, Apple merancang untuk mengumumkan empat model iPhone 14 baharu dan tiga versi Apple Watch, lapor Bloomberg News.

Barisan iPhone baharu akan terus dibahagikan kepada dua versi standard dan dua model Pro.

Bagaimanapun, buat pertama kalinya, Apple akan menawarkan versi iPhone standard yang besar, 6.7 inci. Dan ia tidak akan menawarkan model mini seperti yang dilakukan dengan iPhone 12 dan iPhone 13.

Sebahagian besar penambahbaikan tahun ini akan datang kepada barisan iPhone 14 Pro, yang akan memperoleh kamera belakang 48 megapiksel baharu, pemproses yang lebih pantas, hayat bateri yang lebih baik, peningkatan rakaman video dan sistem kamera hadapan yang direka bentuk semula.

Pada versi Pro, potongan takuk yang diperkenalkan dengan iPhone X pada 2017 akan digantikan dengan potongan tebuk lubang dan berbentuk pil untuk kamera hadapan dan penderia Face ID.

iPhone 14 Pro direka untuk menjadi telefon yang boleh menggegarkan rangkaian iPhone dengan berpotensi membawa reka bentuk yang berbeza daripada iPhone 13 Pro.

Barisan Apple Watch baharu akan mewakili set perubahan terbesar syarikat pada peranti sejak dikeluarkan pada 2015. Itu akan termasuk kemas kini kepada Apple Watch SE dengan pemproses yang lebih pantas.

Terdapat juga model Apple Watch Series 8 dengan sensor suhu badan dan ciri baharu untuk kesihatan wanita. Dan syarikat itu mengeluarkan versi mewah baharu yang mungkin akan digelar Apple Watch Pro.

Walaupun Apple Watch Series 8 akan kelihatan serupa dengan Siri 7 tahun lepas, versi Pro akan mempunyai reka bentuk yang baharu, paparan yang lebih besar sedikit dan bateri yang lebih berkuasa. Peranti baharu itu akan disasarkan kepada pengguna yang lebih ‘sporty’ dan akan datang dengan bahan titanium yang lebih lasak.

Sekitar Oktober, Apple merancang untuk mengeluarkan kemas kini penting pada iPad Pro dan iPad peringkat permulaan, sebagai tambahan kepada Mac baharu dengan pemproses berasaskan M2 Pro.

Awal minggu ini, syarikat itu mengesahkan laporan Bloomberg yang mengatakan iPadOS akan ditangguhkan sehingga selepas iOS 16. Kemas kini perisian iPad akan dikeluarkan pada Oktober bersama macOS Ventura.


Hishammuddin beri amaran kepada portal Sinar, nafi ditawar jawatan PM

Portal Sinar Harian diberi amaran berhubung sebuah artikel yang didakwa menfitnah Bendahari Agung Barisan Nasional (BN), Datuk Seri Hishammuddin Tun Hussein.

Hishammuddin yang juga Ahli Parlimen Sembrong itu menafikan dakwaan artikel portal tersebut yang mengatakan kononnya ditawarkan jawatan Perdana Menteri (PM) Ke-10 oleh Perikatan Nasional (PN).

Spekulasi itu tersebar selepas sebuah portal berita melaporkan kononnya PN menyokong Hishammuddin dilantik sebagai PM Ke-10 sekiranya kedua-dua gabungan itu membentuk kerajaan perpaduan.

Dalam hantaran di Facebook, Hishammuddin menegaskan dakwaan tersebut tidak benar sama sekali.

Malah, Ahli Parlimen Sembrong itu turut menegaskan beliau tidak terlibat dalam sebarang rundingan sama ada dengan PN mahu pun Pakatan Harapan (PH).

Hishammuddin berkata, beliau juga tidak teragak-agak untuk mengambil tindakan undang-undang terhadap media tersebut jika tidak menarik balik artikel berkenaan.

“Ramai menyebarkan artikel ini – saya ingin mengesahkan bahawa dakwaan ini tidak benar sama sekali.

“Saya tidak sesekali terlibat dalam sebarang rundingan, sama ada dengan PN mahu pun PH.

“Saya juga tidak pernah ditawarkan apa-apa jawatan,” katanya dalam hantaran tersebut.

Terdahulu, sebuah portal berita melaporkan PN didakwa menawarkan BN jawatan PM Ke-10 sekiranya kedua-dua gabungan itu membentuk kerajaan perpaduan.


Khairy jawab Kit Siang di Dewan Rakyat, tapi Kit Siang ponteng sesi pagi

Pemimpin veteran DAP, Lim Kit Siang yang ponteng sesi Dewan Rakyat hari ini mendesak penjelasan dari Menteri Kesihatan Khairy Jamaluddin Abu Bakar menerusi hantaran di Facebook berhubung situasi buruk kes kematian Covid-19 yang dicatatkan negara semalam.

Kit Siang tidak kelihatan berada dalam Dewan Rakyat  ketika Khairy sedang menggulung di Dewan Rakyat pada sesi pagi hari ini, tidak pasti Ahli Parlimen (MP) Iskandar Puteri tersebut hilang kemana.

Terdahulu, Kit Siang dalam satu hantaran di Facebook bertanya kepada Khairy punca kepada kes kematian yang tinggi direkodkan.

Semakan dalam siaran langsung semasa sesi pagi Parlimen hari ini, bayang batang hidung tidak kelihatan tetapi terdapat beberapa MP pembangkang lain dalam Dewan Rakyat yang bangkit bertanya soalan kepada Khairy semasa sesi penggulungan tersebut.

Kit Siang juga tidak nampak bangun di kerusinya untuk bertanyakan soalan kepada Khairy.

Dalam penggulungan hari ini, Khairy berkata bagi purata kes kematian dalam tempoh tujuh hari pada bulan Ogos adalah 251 kes berbanding September iaitu 106 kes manakala berdasarkan kes aktif semasa yang dicatatkan, sebanyak 83 peratus daripada keseluruhan kes adalah dari kategori 1 dan 2 dan hanya perlu kuarantin di rumah.

“Sebanyak 10.7 peratus dibawa ke pusat kuarantin dan rawatan Covid-19 (PKRC) dan yang masuk hospital adalah 5.1 peratus manakala kes yang memerlukan bantuan alat pernafasan dan rawatan rapi adalah 0.5 peratus.

“Ini bukan tujuan memberi gambaran yang baik sahaja tetapi lebih bertujuan memberi perincian yang lebih teliti berkenaan kes dihadapi hari ini supaya pengurusan pandemik dapat dibuat dengan teratur dan bersasar,” katanya.

Jelasnya lagi, bagi jumlah keperluan Unit Rawatan Rapi (ICU) pada 23 Ogos adalah sebanyak 1,542 unit namun hari ini menurun kepada 1,114 unit.

“Walaupun ketika ini penularan kes Covid-19 masih tinggi dan kita masih menguruskan dengan sebaik mungkin, namun berdasarkan indikator penting.

“Ia telah mula menunjukkan tren penurunan dan memberi sinar ke arah proses pemulihan negara yang lebih baik,” katanya lagi.

Terdahulu, Kit Siang berkata Khairy harus menjelaskan mengapa Malaysia mencatatkan angka kes kematian akibat Covid-19 terburuk dan juga angka kes kematian akibat Covid-19 yang dibawa ke hospital (BID) terburuk semalam sejak beliau mengangkat sumpah sebagai Menteri Kesihatan yang baharu pada 24 hari lalu pada 30 Ogos.


Australia batal perjanjian ‘Belt and Road’, China beri amaran

Australia pada Rabu membatalkan empat perjanjian yang dicapai, termasuk oleh negeri Victoria, dengan China berkaitan Inisiatif ‘Belt and Road’ (BRI).

Tindakan itu sekali gus mendorong kedutaan China di Canberra untuk memberi amaran bahawa hubungan dua hala yang sudah tegang pasti akan bertambah buruk.

Di bawah sistem baharu di Australia, Menteri Luar, Marise Payne memiliki kuasa untuk mengkaji semula kesepakatan yang dicapai oleh negeri dan universiti di negara itu dengan negara-negara lain.

Payne mengatakan bahawa dia telah memutuskan untuk membatalkan empat perjanjian, termasuk dua yang dipersetujui antara Victoria dengan China pada 2018 dan 2019, berhubung kerjasama BRI – skim perdagangan dan pembangunan yang ditandatangani Presiden China, Xi Jinping.

“Saya menganggap keempat-empat perjanjian ini tidak konsisten dengan dasar luar Australia atau merugikan hubungan luar negara kami,” katanya dalam kenyataan pada Rabu.

Kedutaan China di Australia pula membantah dengan keras tindakan itu sambil menyatakan rasa tidak puas hati mereka.

“Ini adalah salah satu lagi tindakan tidak masuk akal dan langkah provokatif pihak Australia terhadap China.

“Ini menunjukkan bahawa pemerintah Australia tidak memiliki keikhlasan dalam memperbaiki hubungan China-Australia,” kata kenyataan kedutaan China.

Hubungan dua hala Canberra dan Beijing tegang sejak 2018 apabila Australia secara rasmi menjadi negara pertama mengharamkan rangkaian 5G syarikat teknologi gergasi China, Huawei.

Hubungan bertambah buruk tahun lalu ketika Canberra meminta siasatan bebas mengenai asal usul wabak Covid-19 dijalankan.

Langkah terbaru Australia pasti akan merosakkan lagi hubungan dua hala, dan hanya akan melukai dirinya sendiri,” kata kenyataan China.

Parlimen Australia sebelum ini menggunakan kuasa veto berhubung perjanjian asing oleh negeri-negerinya pada Disember lalu di tengah ketegangan diplomatik yang semakin mendalam dengan China, menyebabkan Beijing mengenakan sekatan terhadap eksport Australia.

Perdana Menteri Scott Morrison dan bekas Perdana Menteri, Malcolm Turnbull tidak bersetuju negara itu menandatangani perjanjian persefahaman dengan China berhubung BRI.

Beberapa negara takut pinjaman yang diberikan oleh BRI akan meningkatkan hutang jangka panjang di negara membangun, termasuk wilayah kepulauan Pasifik. – Agensi


Lebih 70 peratus dana 1MDB sudah dikembalikan kata SPRM

Lebih 70 peratus atau RM28.93 bilion aset dan dana 1Malaysia Development Berhad (1MDB) sudah dapat dikembalikan sehingga kini.

Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki berkata usaha mengesan baki dana itu akan diteruskan.

“Sehingga kini sebanyak RM28.93 bilion…lebih 70 peratus daripada aset dapat dikembalikan dalam kes 1MDB ini. Duit yang hilang sebenarnya RM42 bilion jadi kalau kita tengok dapat pemulangan dalam RM28.3 bilion. Baki 30 peratus kita cuba dapatkan balik secepat mungkin.

“Kita akan usahakan sebaik mungkin untuk kembalikan wang yang telah dicuri ini kepada negara,” katanya selepas menghadiri majlis tandatangan persefahaman antara SPRM, Universiti Teknologi Malaysia Mara dan Institut Akauntan Malaysia di Putrajaya, hari ini.

Kata Azam, ia adalah satu kejayaan besar buat negara hasil kerjasama SPRM, Kementerian Kewangan (MOF) dan Pusat Pencegahan Jenayah Kewangan Nasional (NFCC).

Jelasnya lagi, dana terbaharu yang dikembalikan sebanyak AS$1.8 bilion (RM8 bilion) berikutan penyelesaian mengenai pertikaian dengan International Petroleum Investment Company (IPIC) dan Aabar Investments PJS (Aabar PJS).


Serangan fitnah PH-UMNO hanya lonjak sokongan kepada Sanusi: PAS Kedah

Strategi politik fitnah yang digunakan Pakatan Harapan (PH)-UMNO terhadap Datuk Seri Muhammad Sanusi Md Nor hanya akan melonjak sokongan rakyat kepada Menteri Besar Kedah itu.

Pesuruhjaya PAS Kedah, Datuk Ahmad bin Yahaya menyifatkan PH-UMNO sudah habis modal politik sehingga mengerah seluruh barisan menteri kerajaan campuran menumpukan serangan terhadap Sanusi dengan pelbagai kempen fitnah.

“Satu demi satu fitnah yang cuba dihamburkan kepada Menteri Besar Kedah, Datuk Seri Muhammad Sanusi Md Nor direncanakan bagi menjatuhkan reputasi cemerlang beliau ketika ini.

“Ironinya, situasi sebaliknya berlaku. Fitnah tersebut sedang menggali perkuburan PHBN dengan lebih dalam. Segala tohmahan dan fitnah yang ditujukan kepada kepimpinan Menteri Besar Kedah telah dijawab balas dan ia menggambarkan Menteri Madani tidak tahu selok belok pentadbiran.

“Seluruh Kementerian Kerajaan Persekutuan dan kepimpinan PH-UMNO dikerahkan untuk menjatuhkan imej serta karakter seorang Menteri Besar di sebuah negeri.

“Sangat tragis sekali apabila bukan sahaja perancangan mereka gagal bahkan sokongan kepada Sanusi pula semakin melonjak naik,” katanya dalam satu kerajaan.

Jelasnya, langkah menggunakan jentera kerajaan campuran seluruh menteri kerajaan campuran menyerang Sanusi membuktikan ‘poster boy’ PH-UMNO sudah hilang keyakinan dan tidak mampu melawan Sanusi lagi.

“PAS Kedah yakin PH-UMNO tidak ada modal lain yang lebih kuat untuk diketengahkan dalam PRN kali ini. Malah, ‘poster boy’ mereka sendiri tidak terlawan dengan aura yang dibawa oleh Sanusi.

“PH-UMNOjuga semakin hilang keyakinan terhadap ‘poster boy’ mereka sehingga memaksa seluruh Menteri Madani turun beraksi di negeri Jelapang Padi ini,” katanya lagi.

Untuk rekod, Sanusi menjadi bahan serangan dan sasaran kerajaan campuran PH-UMNO yang membuat tuduhan liar dengan pelbagai isu yang diragui fakta dan hanya mempunyai retorik politik.

Malah, keluarga Sanusi juga menjadi sasaran kerajaan campuran dipimpin Datuk Seri Anwar Ibrahim apabila tular isu fitnah yang dilemparkan terhadapnya.


Selepas kalah kali ketiga, Asyraf kini sokong UMNO bersama DAP dalam PH

Susulan mencatatkan kekalahan hatrik, Datuk Dr Asyraf Wajdi Dusuki yang sebelum ini mendiamkan diri kini tampil mempertahankan langkah UMNO untuk bersama dengan DAP dalam kerajaan Pakatan Harapan (PH).

Ketua Pemuda UMNO itu berkata yang sebelum ini lantang menentang DAP dan PH, kini dilihat nampak berlembut dan menyokong langkah Barisan Nasional (BN) membentuk kerajaan perpaduan yang sangat diinginkan oleh Datuk Seri Anwar Ibrahim kerana mahu menjadi Perdana Menteri (PM) ke-10.

“Ramai bertanya mengapa kepimpinan BN berada di Hotel St Regis bertemu dengan kepimpinan PN? Sebenarnya pertemuan ini selaras dengan pendirian Dewan Tertinggi BN untuk bersikap terbuka bagi bertemu dan berunding dengan dua parti gabungan terbesar PH dan PN bagi membincangkan mengenai Kerajaan Perpaduan.

“Dua hari lalu kepimpinan PH hadir bertemu dengan kepimpinan BN di Hotel Seri Pacific bagi membentangkan terma-terma dan tawaran mereka jika BN bersetuju membentuk kerajaan perpaduan bersama mereka.

“Kepimpinan PH lebih ‘gentleman’ dan beradab dengan membuat pertemuan secara rasmi dengan tujuh orang kepimpinan BN bagi menzahirkan hasrat untuk bekerjasama dengan kepimpinan BN,” katanya dalam hantaran Facebook hari ini.

Untuk rekod, Anwar semalam berkata setuju dengan langkah membentuk kerajaan perpaduan dengan dirinya menjadi PM.

Bagaimanapun, Pengerusi Perikatan Nasional (PN), Tan Sri Muhyiddin Yassin kekal dengan pendirian tegas dan tidak mahu memanipulasi penyokong parti untuk bersetuju dengan cadangan kerajaan perpaduan tersebut.

Dalam pada itu, Pengerusi BN, Datuk Seri Ahmad Zahid Hamidi didakwa menghantar surat yang cuba menipu Yang di-Pertuan Agong dengan mengatakan kononnya 30 Ahli Parlimen BN menyokong Anwar sebagai calon PM ke-10.

Bagaimanapun tindakan tersebut didakwa membelakangi Dewan Tertinggi BN yang tidak pernah membuat keputusan sedemikian.

Satu laporan polis juga dibuat terhadap Zahid kerana didakwa cuba menipu Agong petang tadi dan mahu siasatan dijalankan terhadap beliau.


Nagaenthran gagal dalam rayuan akhir, hukuman mati dilaksana esok

Ibu kepada pengedar dadah rakyat Malaysia Nagaenthran K Dharmalingam pada Selasa (26 April) gagal dalam percubaan selama sebelas jam untuk membatalkan hukuman mati yang dijadualkan semula, yang akan dilaksanakan esok.

Permohonannya pada saat-saat akhir ditolak oleh panel tiga hakim Mahkamah Rayuan yang terdiri daripada Hakim Andrew Phang, Judith Prakash dan Belinda Ang.

Hakim Phang berkata permohonan itu jelas tidak mempunyai merit fakta dan undang-undang dan merupakan kesinambungan taktik yang jelas untuk menghalang hukuman daripada dilaksanakan.

Percubaan itu berlaku hampir sebulan selepas Mahkamah Rayuan lima hakim, diketuai oleh Ketua Hakim Negara Sundaresh Menon, pada 29 Mac menolak rayuan terakhir Nagaenthran untuk mencabar hukuman matinya, menyifatkannya sebagai penyalahgunaan proses mahkamah secara terang-terangan dan kejam.

Nagaenthran, yang disabitkan kesalahan pada 2010, telah menyelesaikan hak rayuannya. Dia pertama kali dijadualkan dihukum gantung pada 10 November tahun lalu tetapi memfailkan cabaran terakhir.

Selepas permohonan ibunya ditolak, mahkamah membenarkan Nagaentran menghabiskan masa bersama ahli keluarganya selama dua jam.

Nagaenthran disabitkan kesalahan mengedar 42.72g heroin pada 2010 dan dijatuhi hukuman mati mandatori. Rayuannya terhadap sabitan dan hukumannya telah ditolak pada 2011.

Pada 2017, Mahkamah Tinggi mendapati dia tidak layak untuk dipenjara seumur hidup, selepas mempertimbangkan bukti psikologi dan psikiatri.

Kesnya mendapat perhatian selepas surat yang dihantar daripada pihak penjara kepada ibunya memaklumkan hukuman mati akan dijalankan pada 10 November, tersebar di media sosial. – Agensi


Letusan gunung berapi di Filipina punca penduduk jatuh sakit

Sekurang-kurangnya 628 orang yang dipindahkan ke tempat perlindungan, jatuh sakit akibat letusan Gunung Berapi Mayon, gunung berapi paling aktif di Filipina, lapor agensi kerajaan pada Isnin.

Majlis Pengurangan dan Pengurusan Risiko Bencana Kebangsaan merekodkan sekurang-kurangnya 10 jenis penyakit yang menjejaskan mangsa yang berumur dua hingga 64 tahun itu termasuk batuk, selsema, demam, gastroenteritis, jangkitan pernafasan akut dan penyakit kulit, lapor Xinhua.

Menurut agensi itu, hampir 39,000 orang terjejas akibat letusan Mayon yang bermula pada 8 Jun lepas.

Pihak berkuasa tempatan telah memindahkan lebih 20,000 penduduk yang tinggal di zon bahaya di sekitar Gunung Berapi Mayon yang berbentuk kon di wilayah Albay, kira-kira 500 kilometer tenggara Manila ibu negara Filipina.

Wilayah itu yang diletakkan dalam keadaan bencana, menubuhkan 28 pusat pemindahan kebanyakannya bangunan sekolah, untuk penduduk yang kehilangan tempat tinggal.

Institut Vulkanologi dan Seismologi Filipina pada Isnin merekodkan aliran piroklastik selama tiga minit dari kubah lava gunung berapi yang runtuh.

Kepulan sarat wap meningkat kepada 600 meter dan institut itu mengekalkan tahap amaran gunung berapi pada skala tiga daripada tahap lima.

Gunung Berapi Mayon kali terakhir meletus pada 2018, mengakibatkan lebih 23,000 orang dipindahkan dari sembilan bandar dan majlis perbandaran.


Portal PKR belum kemaskini status pengisytiharan harta Anwar dan Wan Azizah

Walaupun memberi jaminan dokumen pengisytiharan harta pasangan utama PKR akan dilengkapkan semalam, namun nampaknya setakat ini ia masih kekal dengan status ‘akan dikemaskini’.

Hasil semakan di portal calon PKR pagi ini, profil calon Datuk Seri Anwar Ibrahim dan isterinya, Datuk Seri Dr Wan Azizah Wan Ismail masih tidak dimuat naik dokumen pengisytiharan calon seperti yang dibuat oleh semua calon PKR yang lain.

Status ‘akan dikemaskini’ masih kekal pada bahagian dokumen isytihar harta dalam laman portal tersebut.

Terdahulu semalam, Timbalan Pengarah Pilihan Raya PKR Rodziah Ismail memberi penjelasan kelewatan pengisytiharan kedua-dua pemimpin PKR itu disebabkan kekangan masa tetapi memberi jaminan pengisytiharan itu boleh dilihat dalam portal pemilihan PKR lewat petang semalam.

“Anwar teramat sibuk, kali ini strict sikit. Kali ini saya minta akuan bersumpah.

“Jadi insya-Allah mungkin masa beliau terlalu ketat, maklumat tu semua dah ada dan akuan bersumpah yang perlu dibuat di hadapan pesuruhjaya sumpah. Dalam hari ini insya-Allah,” katanya dipetik laporan media.

Dilaporkan semalam kebanyakan daripada 72 calon parlimen PKR pada Pilihan Raya Umum Ke-15 (PRU-15) kali ini sudah melengkapkan pengisytiharan aset mereka.

Untuk rekod, berdasarkan maklumat pengisytiharan harta tersebut, antara calon PKR yang mempunyai aset tertinggi berdasarkan dokumen yang dimuat naik adalah calon kerusi Parlimen Tanah Merah, Datuk Seri Mohamad Suparadi Md Noor dengan aset RM106.1 juta daripada pelaburannya dalam DNS Capital Sdn Bhd dan iLimo Stalite LTD manakala kira-kira RM5.3 juta dalam bentuk hartanah.

Rekod juga menunjukkan Suparadi pernah memegang pelbagai jawatan antaranya Pengarah Eksekutif Yayasan Hijrah Selangor, Pengerusi Tabung Ekonomi Kumpulan Usaha Niaga Nasional (Tekun) dan Pengarah Eksekutif Iris Corp.

Selain Suparadi, calon lain yang memiliki aset bersih yang tinggi seperti calon Parlimen Sungai Buloh, Datuk R Ramanan berjumlah RM63.5 juta dan calon Parlimen Hulu Selangor, Dr Sathia Prakash bernilai RM40 juta.

Timbalan Presiden PKR, Rafizi Ramli menjadi calon pertama PRU-15 yang mengisytiharkan hartanya dengan nilai aset bersih sebanyak RM18.85 juta.

Minggu lalu, Rafizi dilaporkan berkata sekiranya terdapat mana-mana ahli politik yang enggan mengisytiharkan harta yang dimiliki, kemungkinan terdapat sesuatu yang cuba diselindungkan.

Difahamkan, pada majlis pengumuman calon PKR, kesemua calon menandatangani borang aku janji.

Borang tersebut melibatkan persetujuan untuk memulangkan wang deposit pencalonan, memotong elaun sekiranya menjadi wakil rakyat, serta mengisytiharkan harta.


Jika kleptokrat berkuasa semula, PN kembalikan mandat kepada rakyat: Muhyiddin

Perikatan Nasional (PN) sekali lagi mengingatkan kerajaan yang ada sekarang tidak boleh tunduk kepada tekanan kumpulan kleptokrat yang hanya mementingkan diri mereka sendiri.

Pengerusi PN, Tan Sri Muhyiddin Yassin menegaskan bahawa PN mempunyai tanggungjawab moral untuk memberikan sokongan kepada kerajaan yang ada sekarang selagi mana prinsip yang telah dinyatakan sebelum ini dipatuhi.

Bagaimanapun, Presiden Bersatu itu berkata sekiranya kumpulan kleptokrat itu kembali berkuasa maka prinsip berkenaan telah tidak dipatuhi.

“Kita berada di sini (dalam kerajaan) adalah untuk berkhidmat kepada rakyat dengan penuh integriti. Tetapi jika prinsip ini tidak lagi diguna pakai, sebaliknya kleptokrat kembali berkuasa, kita telah gagal.

“Jika ini berlaku kita (PN) mesti membuat keputusan terhormat, termasuk menyerahkan kembali mandat kepada rakyat apabila tiba masanya,” katanya merasmikan persidangan Perwakilan Nasional Parti Gerakan Rakyat Malaysia (Gerakan) ke-15 di ibu negara, hari ini.

Bekas Perdana Menteri itu berkata PN tidak boleh membiarkan sistem politik negara dikawal oleh mereka yang rakus untuk berkuasa semata-mata, sebaliknya gabungan itu mesti menawarkan pentadbiran yang prihatin rakyat, cekap, telus dan berintegriti.

Menurutnya, sejak Pilihan Raya Umum Ke-14 lalu landskap politik negara telah melalui satu proses perubahan yang amat signifikan apabila negara menyaksikan Malaysia yang dahulunya didominasi oleh hanya sebuah gabungan parti politik kini telah berubah.

Muhyiddin berkata sebelum PRU14, sistem politik negara dikategorikan sebagai didominasi oleh hanya sebuah parti iaitu Barisan Nasional (BN) yang menguasai sistem politik dan kerajaan, manakala parti-parti lain yang berada di luar BN sekadar menjadi pembangkang yang lemah dan sistem ini dilihat mempunyai banyak kelemahan.

“Pemusatan kuasa berlaku dalam sesebuah parti politik yang menyebabkan tidak ada semak dan imbang yang mencukupi dalam pentadbiran kerajaan yang diperintah oleh parti yang dominan ini.

“Segala keputusan hanya dibuat pemimpin parti ataupun sebilangan orang yang menyokong pemimpin parti. Sistem politik ini yang mampu mewujudkan kestabilan politik pada awalnya dilihat berkesan untuk memacu pembangunan negara yang besar ini.

“Namun lama kelamaan kuasa politik yang dominan ini berpusat kepada individu yang memimpin parti dan juga kerajaan. Ahli-ahli parti akur dengan setiap keputusan dan tindakan pemimpin parti walaupun ia adalah suatu perkara yang tidak betul.

“Malah penyelewengan dan juga pelanggaran undang-undang oleh pemimpin parti juga sering berlaku tetapi dipandang sepi oleh pemimpin parti yang lain kerana mereka takut tersingkir daripada parti yang berkuasa dominan dalam kerajaan ini,” katanya.

Muhyiddin berkata sebagai sebuah parti yang mendukung prinsip integriti PN telah meletakkan asas yang jelas dalam pembentukan Kerajaan Persekutuan, mahupun kerajaan negeri.

“Kita telah pun meletakkan syarat yang tegas bahawa sokongan PN kepada kerajaan pada hari ini adalah tertakluk kepada kepatuhan kerajaan terhadap prinsip-prinsip dan nilai integriti. Ini bagi kita adalah amat penting.

“Ini termasuklah syarat untuk terus menentang rasuah, menentang salah guna kuasa serta tidak sekali-kali mencampuri urusan-urusan mahkamah.

“Institusi mahkamah termasuk agensi pendakwaan mestilah dipastikan bebas untuk menegakkan keadilan tanpa diganggu-gugat oleh sesiapa pun semata-mata untuk melindungi kepentingan pihak-pihak tertentu,” katanya.


41.7 peratus kanak-kanak 5-12 tahun terima dos kedua vaksin

Lebih 71.96 juta dos vaksin telah diberikan menerusi Program Imunisasi Covid-19 Kebangsaan (PICK) sejak 24 Februari tahun lalu hingga semalam (Isnin, 25 Julai 2022), lapor Kementerian Kesihatan (KKM).

Data laman sesawang CovidNOW menunjukkan daripada jumlah itu, 28,065,185 atau 85.9 peratus suntikan melibatkan dos pertama, diikuti 27,423,960 atau 84.0 peratus dos kedua.

Sebanyak 16,176,976 atau 49.5 peratus lagi adalah dos penggalak pertama dan 294,542 atau 0.9 peratus melibatkan dos penggalak kedua.

KKM juga melaporkan sehingga semalam seramai 1,766,973 atau 49.8 peratus kanak-kanak berusia antara lima dan di bawah 12 tahun telah menerima dos pertama, 1,481,392 atau 41.7 peratus (dos kedua), dan 978 lagi dos penggalak.

Bagi remaja berusia 12 tahun hingga 17 tahun pula, seramai 2,964,263 atau 95.3 peratus daripadanya menerima dos pertama, 2,886,099 atau 92.8 peratus menerima dos kedua, 45,507 atau 1.5 peratus (dos penggalak), dan 223 lagi menerima dos penggalak kedua.

Sementara itu, 23,333,949 atau 99.2 peratus golongan dewasa berusia 18 hingga di bawah 60 tahun pula menerima dos pertama; 23,056,469 atau 98.0 peratus (doa kedua); 16,130,491 atau 68.6 peratus (dos penggalak); dan 294,319 atau 1.3 peratus (dos penggalak kedua).

Seramai 3,421,265 atau 93.8 peratus individu berusia 60 tahun dan ke atas pula menerima dos pertama; 3,400,050 atau 93.2 peratus (dos kedua); 2,581,652 atau 70.7 peratus (dos penggalak); dan 139,082 atau 3.8 peratus (dos penggalak kedua).


Debat Ekonomi Syahir-Rafizi 9 Ogos ini

Debat antara Timbalan Presiden PKR, Rafizi Ramli dengan Penolong Setiausaha Agung PAS Pusat, Syahir Sulaiman dijadualkan berlangsung 9 Ogos ini.

Perkara itu diumumkan Rafizi yang juga Menteri Ekonomi melalui satu kenyataan ringkas di akaun Facebooknya, hari ini.

“Saya telah dimaklumkan bahawa saudara Syahir telah menerima semula jemputan saya untuk berdebat setelah mendapat keizinan pimpinan beliau.

“Saya ucapkan terima kasih. Platform debat adalah peluang bagi parti-parti membentangkan idea dan tawaran kepada rakyat.

“Maklumat lanjut debat akan dimaklumkan tetapi tarikh setakat ini adalah 9 Ogos 2023,” katanya.

Sementara itu, Syahir turut mengesahkan perkara itu melalui kenyataan di akaun Facebooknya, hari ini.

“Debat Ekonomi. Setelah mendapat perkenan, saya dengan ini menyatakan persetujuan.

“Format, moderator, tarikh dan tempat, YB RR (Rafizi Ramli) cadangkan. Tajuk ‘Malaysia Lebih Baik’, saya cadangkan. Bismillah,” katanya yang pernah menjawat sebagai Ketua Felo Penyelidik (Ekonomi) Terengganu Strategic and Integrity Institute (TSIS).

Beliau yang juga Ahli Parlimen Bachok turut berkongsi e-mel yang dihantar kepada Rafizi pagi tadi di ruangan komen.

“…maka saya dengan ini menyatakan persetujuan tanpa sebarang syarat,” katanya.

Sebelum ini Rafizi mencabar Syahir yang juga Setiausaha Politik kepada Presiden PAS, Tan Sri Abdul Hadi Awang untuk berdebat dengannya berkait ekonomi setelah dua cabarannya terhadap seteru politik, Datuk Seri Mohamed Azmin Ali dan Datuk Seri Mohammad Sanusi Md Nor tidak dilayan.

Azmin yang juga bekas Menteri Kanan Ekonomi sebelum ini bersetuju untuk berdebat namun dengan syarat Rafizi perlu membuktikan telah berjaya dalam pelaksanaan dan pemulihan ekonomi negara.

Sementara Sanusi yang merupakan Menteri Besar Kedah merangkap Ketua Pengarah Pilihan Raya Perikatan Nasional (PN) menyifatkan berdebat dengan Rafizi tidak menyumbang kepada pemulihan ekonomi negara.


Beri peluang anak muda pegang jawatan, jadi pelapis berkaliber

Malaysia diyakini sedang bergerak seiring negara luar, dalam memberi ruang kepada anak muda untuk menyandang jawatan penting organisasi termasuk pentadbiran kerajaan.

Menteri Kanan Pendidikan Datuk Dr Mohd Radzi Md Jidin berkata anak muda sewajarnya diberi peluang dan dididik sebaik mungkin agar wujud generasi atau pelapis berkaliber pada masa akan datang.

“Apabila kita cakap tentang kepimpinan muda, setiap daripada kita perlu mainkan peranan dalam mengasuh anak-anak kita.

“Kita mesti bina generasi baharu yang jauh lebih hebat daripada kita,” katanya pada forum bertajuk ‘Kecemerlangan Kepimpinan’ yang diadakan sempena Forum Eksekutif Muda Global 2022 anjuran Kementerian Belia dan Sukan, di Putrajaya, hari ini (27 Oktober 2022).

Radzi adalah calon Perikatan Nasional (PN) bagi kerusi Parlimen Putrajaya dalam Pilihan Raya Umum Ke-15 (PRU-15), pada 19 November depan.

Menurutnya seorang pemimpin perlu jujur dan ikhlas dalam menjalankan tanggungjawab, sedia mendengar dan sedia untuk diajar, selain menyusun pandangan yang diterima mengikut keutamaan.

Memberi contoh dalam mengemudikan Kementerian Pendidikan (KPM) setakat ini, Radzi berkata beliau menggunakan pendekatan berstruktur yang akan memberi impak positif dalam jangka masa panjang kepada pelajar sekolah.

“Perubahan adalah perkara yang paling ditakuti oleh semua. Sebab itu pemimpin kena berani bawa perubahan tapi berasas, berani berdasarkan maklumat yang tepat dan objektif yang jelas,” katanya merujuk kepada pemansuhan Ujian Pencapaian Sekolah Rendah (UPSR) dan Pentaksiran Tingkatan Tiga (PT3).

Katanya setiap perubahan yang dilakukan KPM, termasuk kedua-dua ujian itu, telah melalui pelbagai proses perbincangan teliti dengan pelbagai pihak berkepentingan dan tidak dibuat secara tergesa-gesa seperti yang didakwa ramai pihak.


SPRM tak terima laporan kartel haji

Suruhanjaya Pencegahan Rasuah Malaysia (SPRM) tidak menerima sebarang aduan untuk menyiasat Lembaga Tabung Haji (TH) atas dakwaan salah laku berhubung pemilihan jemaah Islam untuk menunaikan haji, kata ketuanya Tan Sri Azam Baki hari ini.

Beliau menjawab surat tular tanpa nama yang mendakwa “kartel haji” dalam TH yang membuat pilihan ke atas umat Islam untuk mengisi kuota haji tahunan ke Makkah.

“Kami belum dimaklumkan [perkara itu],” kata Azam seperti dilapor The Malaysian Insight hari ini.

‘Surat terbang’ tanpa nama yang tular di media sosial menuduh Ketua Pegawai Eksekutif TH Datuk Seri Amrin Awaluddin menyalahgunakan kuasanya untuk membolehkan pengerusi TH Tan Sri Azman Mokhtar dan keluarganya menunaikan haji tahun ini tanpa menjalani prosedur saringan yang betul.

Surat itu juga mendakwa Azman telah menasihati Pengarah Eksekutif TH Datuk Seri Syed Saleh Syed Abdul Rahman supaya melantik anak saudara Azman sebagai pegawai haji.

Syed Saleh, yang juga ketua jemaah haji Malaysia, menafikan kewujudan kartel haji sebagaimana didakwa.

TH juga mendapat kecaman daripada Persatuan Agensi Pengembaraan Umrah dan Haji Malaysia (Papuh) yang turut mendakwa kartel menjalankan pemilihan haji tempatan setiap tahun, mencetuskan kebimbangan dalam kalangan umat Islam bahawa mereka mungkin tidak dapat menunaikan Rukun Islam itu.

Presiden Papuh Datuk Seri Razali Mohd Sham mencadangkan TH menggilirkan agensi itu setiap dua tahun.

Semalam, Syed Saleh menolak dakwaan wujud kartel menjadi Pengelola Jemaah Haji (PJH), sambil menegaskan bahawa mana-mana agensi pelancongan boleh memohon menjadi pengelola berlesen di bawah TH.

Menurutnya mana-mana syarikat pelancongan boleh memohon untuk menjadi PJH berlesen dan akan dipilih secara tahunan setelah memenuhi syarat ditetapkan.

“Sistem ini telah diguna pakai sejak 2000 dan ditambah baik secara berkala. Sistem ini diperkemaskan kali terakhir pada tahun ini,” katanya menurut Bernama.

Menurut Syed Saleh, syarat pemilihan PJH yang ditetapkan bertujuan memastikan syarikat-syarikat pelancongan tempatan memiliki kapasiti yang teguh serta mampu memberikan perkhidmatan haji terbaik termasuklah mampu menjaga rapi kebajikan jemaah haji Malaysia.

Beliau berkata TH memilih dua PJH baharu tahun ini, iaitu Az Zuha Group Travel & Tours Sdn Bhd dan Mimm Travel & Tours Sdn Bhd bagi menguruskan pemergian jemaah haji ke Tanah Suci.


Pawagam dibenar beroperasi Khamis, penonton lengkap divaksin: PM

Operasi pawagam dengan kapasiti 50 peratus di ruang dewan tayangan wayang untuk penonton lengkap vaksin Covid-19 adalah antara kelonggaran prosedur operasi standard (SOP) Fasa Satu Pelan Pemulihan Negara (PPN) bagi industri kreatif bermula Khamis ini.

Sehubungan itu semua pengiat industri kreatif yang telah lengkap dua dos vaksin akan dibenarkan untuk kembali bergiat di negeri-negeri yang berada dalam Fasa Satu PPN.

Perdana Menteri Datuk Seri Ismail Sabri Yaakob berkata keputusan hasil perbincangan Jawatankuasa Khas Pengurusan Pandemik Covid-19 pada Khamis lalu itu diharap dapat memberi kelegaan kepada lebih sejuta penggiat industri kreatif, artis dan pekerja.

Katanya persetujuan untuk memberi kelonggaran tersebut adalah tertakluk kepada syarat SOP yang diluluskan Majlis Keselamatan Negara (MKN) termasuk hanya kepada penggiat, pekerja dan pengguna yang lengkap vaksinasi serta kapasiti ruang premis yang dibenarkan.

“Kelonggaran ini juga diberikan berasaskan faktor terhadap negeri-negeri telah mencapai status 80 peratus populasi dewasa menerima dua dos lengkap vaksin atau telah mencapai tahap imuniti kelompok,” katanya dalam kenyataan hari ini.

Memetik Bernama beliau berkata, antara aktiviti dibenarkan ialah pembangunan dan penyiaran kandungan kreatif secara rakaman atau siaran langsung berbentuk penyampaian maklumat dan hiburan dengan kehadiran penonton yang telah lengkap vaksin dengan kapasiti penonton 30 peratus di ruang studio.

Selain itu, katanya, penggambaran industri kreatif di dalam dan di luar studio kepada individu yang telah lengkap vaksin, indoor busking, persembahan di lounge hotel dan aktiviti panggung wayang dengan kapasiti 50 peratus di ruang dewan pawagam.

“Aktiviti persembahan langsung seperti seni teater, muzikal, muzik dan komedi (secara pradaftar) dengan penonton lengkap vaksin serta kapasiti penonton 30 peratus di ruang premis.

“Aktiviti pameran seni di dewan pameran, muzium dan galeri seni (secara jani temu) dengan pengunjung yang telah lengkap vaksin dengan kapasiti pengunjung 30 peratus di ruang premis,” katanya.

Perdana Menteri berkata keputusan tersebut adalah antara usaha-usaha berterusan kerajaan yang prihatin untuk merangsang kelangsungan ekonomi penggiat seni dan industri kreatif.

Sementara itu beliau menggesa semua pihak yang terlibat dalam pembukaan sektor tersebut sentiasa mematuhi syarat dan prosedur ditetapkan bagi mengelakkan sebarang risiko dan implikasi perundangan, keselamatan serta kesihatan khususnya dalam usaha negara untuk beralih ke fasa endemik menjelang akhir bulan depan.

“Insya-Allah kerajaan akan sentiasa komited untuk mengambil pendekatan terbaik yang mampu menjamin pemulihan ekonomi negara demi kesejahteraan Keluarga Malaysia,” katanya.

Untuk rekod, industri kreatif menyumbang dua peratus atau RM29 bilion daripada Keluaran Dalam Negara Kasar (KDNK) pada tahun 2019.


Hamzah bidas Mat Maslan jangan rasa besar sangat, cuba adu domba

Datuk Seri Hamzah Zainudin hari ini membidas kenyataan Setiausaha Agung UMNO Datuk Seri Ahmad Maslan yang menyifatkan Bersatu lemah apabila Ahli Parlimen Ampang, Datuk Zuraida Kamaruddin keluar parti itu Khamis lalu.

Setiausaha Agung Bersatu itu turut mengingatkan Ahmad supaya tidak cuba mengadu domba kerana kerajaan yang ada sekarang mewakili pelbagai parti.

Menurutnya keputusan individu yang keluar tidak ada kena mengena dengan parti dan Bersatu masih merupakan parti yang kuat serta mempunyai wakil dalam barisan Kabinet.

“Jangan cuba nak mengadu domba kerana Yang Amat Berhormat menjadi Perdana Menteri. Itu kedudukan jumlah yang ada dengan beliau, hanya sedikit saja.

“Yang lain-lain itu daripada parti-parti lain. Saya nak mengingatkan kepada Ahmad Maslan, jangan rasa besar sangat,” katanya menurut laporan Awani. Beliau berkata demikian ketika ditemui pemberita pada majlis Rumah Terbuka Aidilfitri Pas di Stadium Indera Mulia Ipoh, hari ini.

Semalam, Ahmad dilaporkan menyifatkan tindakan Zuraida meninggalkan Bersatu dan menyertai Parti Bangsa Malaysia (PBM), menunjukkan parti di bawah pimpinan Tan Sri Muhyiddin Yassin itu semakin lemah.

Khamis lalu, Zuraida mengumumkan meletak jawatan sebagai Menteri Perusahaan, Perladangan dan Komoditi selepas melompat parti daripada Bersatu ke PBM.

Mengulas lanjut, Hamzah yang juga Ahli Parlimen Larut mengingatkan bahawa perjanjian pembahagian anggota Kabinet telah dipersetujui semua parti sebelum tampuk kepimpinan diserahkan kepada Perdana Menteri Datuk Seri Ismail Sabri Yaakob.

Beliau berkata, ketegasan dalam perjanjian itu menyatakan apabila berlaku seorang dalam kalangan mereka keluar parti atau meletak jawatan, maka kedudukan itu perlulah diganti daripada wakil parti itu sendiri.

“Kerajaan yang ada pada hari ini bukan hanya kerajaan daripada satu parti sahaja, contohnya Barisan Nasional (BN) ada berapa ahli Parlimennya menyokong Perdana Menteri begitu jugalah dengan parti lain termasuk Bersatu.

“Maka mereka kenalah terima hakikatnya bahawa ada perjanjian telah dibuat sebelum kita bersetuju beri tampuk kepimpinan kepadanya untuk dilantik Perdana Menteri,” katanya.

Menurutnya beliau sedar banyak pihak terutama dalam kalangan pemimpin UMNO kurang senang dengan tindakan Bersatu menamakan wakil menggantikan tempat Zuraida kerana mengatakan pelantikan menteri adalah hak prerogatif Perdana Menteri.

Bagaimanapun katanya, tindakan Muhyiddin mahu bertemu Perdana Menteri untuk menamakan seorang wakil parti adalah tindakan wajar kerana mengikut persetujuan awal yang disepakati.

“Saya nak maklumkan juga bahawa sudah ada perjanjian sebelum kita bekerjasama lagi. Perjanjian bahawa mereka yang dilantik dalam Kabinet adalah jumlah yang dipersetujui oleh Perdana Menteri dan Muhyiddin, ini adalah satu ketegasan yang sudah dicapai,” katanya.


Covid: Warga Bosnia hargai inisiatif Muhyiddin selamatkan penduduk

Malaysia yang pernah menjadi negara pertama menghulurkan bantuan kepada Bosnia Herzegovina ketika Perang Balkan, mengulangi usaha murni itu sekali lagi – kali ini ketika negara itu berdepan ancaman pandemik Covid-19.

Seorang warga Bosnia, yang banyak terlibat dalam hubungan perdagangan halal antara kedua-dua negara, Mirza Vejzagic berkata ketika pandemik memuncak, Bosnia mencatat kadar kematian paling tinggi di Eropah.

Pada ketika itu ujarnya, penduduk Bosnia benar-benar memerlukan bantuan untuk hidup.

“Seperti pada awal 1990-an ketika perang, Malaysia antara negara pertama menghulurkan bantuan kepada Bosnia, kali ini Malaysia juga menjadi pertama tetapi bantuan dalam bentuk vaksin dan bekalan perubatan.

“Insan mulia yang membuat keputusan untuk membantu rakyat Bosnia adalah Perdana Menteri Malaysia ketika itu Tan Sri Muhyiddin Yassin.

“Pada saat ini saya hanya mampu memberi tunduk hormat dan setinggi-tinggi terima kasih kepada beliau,” katanya dalam satu hantaran di Facebooknya, hari ini, lapor SatuBerita.

Hantaran itu turut disertai beberapa keping gambar Mirza mengadakan pertemuan dengan Muhyiddin.

Mirza yang difahamkan berasal dari Sarajevo dan kini menyambung pelajaran di Universiti Islam Antarabangsa Malaysia (UIAM) turut merakamkan terima kasih kepada Datuk Marzuki Mohamad kerana menjayakan pertemuannya bersama Muhyiddin itu.


Covid-19: Penipuan e-dagang meningkat, kerugian RM57.73 juta

Sebanyak 8,162 kes penipuan e-dagang dengan kerugian berjumlah RM57.73 juta dilaporkan di seluruh negara sejak Januari hingga 31 Oktober lalu, kata Bukit Aman.

Pegawai penyiasat (pelaburan bersindiket atau lain-lain jenayah) Jabatan Siasatan Jenayah dan Komersial (JSJK) Bukit Aman, Asisten Superintendan Mohd Sa’adon Sabirin berkata, trend penipuan e-dagang dilaporkan terus meningkat berbanding pada 2018 dengan 3,318 kes melibatkan kerugian berjumlah RM22.39 juta.

“Keadaan bertambah teruk pada 2020 apabila pandemik Covid-19 melanda yang mana 5,848 kes penipuan e-dagang dilaporkan apabila lebih ramai orang membeli dalam talian.

“Statistik ini adalah melibatkan mereka yang ditipu dan membuat laporan namun saya percaya di luar sana, masih ada tidak membuat laporan polis,” katanya pada sesi webinar Penipuan e-dagang: Barang Hilang, Duit Melayang anjuran Bank Negara Malaysia (BNM) malam tadi.

Mohd Sa’adon berkata jumlah keseluruhan kerugian dicatatkan bagi penipuan e-dagang untuk tempoh 2018 hingga Oktober tahun ini adalah bernilai RM149 juta.

Beliau berkata rakyat Malaysia terdedah kepada penipuan e-dagang berikutan peningkatan trend pembelian dalam talian secara tidak langsung boleh menjadi mangsa penipuan jika tidak berhati-hati ketika membuat urusan jual beli.

Pada masa sama, beliau meminta agar mangsa penipuan e-dagang untuk membuat laporan polis bagi membolehkan maklumat dan data berkaitan scammer dikumpul untuk tindakan selanjutnya.

Jelasnya, maklumat antaranya nombor telefon dan akaun bank yang diterima daripada laporan mangsa penipuan akan dikemaskini dalam aplikasi ‘Semak Mule’ bagi membolehkan orang ramai menyemak maklumat penjual sebelum membuat sesuatu urus niaga.

Sementara itu, pengarah Suruhanjaya Syarikat Malaysia (SSM) Pulau Pinang Sazuree Shuib menasihatkan peniaga e-dagang agar mendaftarkan perniagaan mereka di bawah SSM BizTrust iaitu platform dibangunkan untuk melindungi pengguna dan mengekang aktiviti penipuan oleh peniaga yang menawarkan produk atau perkhidmatan secara dalam talian.

Menurutnya, sehingga 31 Okt tahun ini, sebanyak 625,000 perniagaan telah didaftarkan di bawah SSM BizTrust namun hanya 43,000 perniagaan masih aktif.

“SSM masih memberi promosi percuma untuk pendaftaran BizTrust sehingga 31 Dis ini bagi peniaga yang menjalankan perniagaan dalam talian.

“Jadi, dari situ pembeli boleh menyemak, yang mana SSM BizTrust berfungsi sebagai simbol bahawa perniagaan anda telah memenuhi dasar ditetapkan,” katanya.


Pesuruhjaya Kehakiman larang pihak luar buat kenyataan kes rasuah Syed Saddiq

Pesuruhjaya Kehakiman (JC) Datuk Azhar Abdul Hamid, yang mendengar perbicaraan kes Syed Saddiq Syed Abdul Rahman yang berdepan empat pertuduhan berkaitan pecah amanah serta pengubahan wang haram, hari ini mengingatkan semua pihak agar tidak membuat sebarang kenyataan berhubung kes itu.

Azhar membuat teguran itu selepas Timbalan Pendakwa Raya Datuk Wan Shaharuddin Wan Ladin memaklumkan kepada mahkamah bahawa satu laporan polis dibuat terhadap peguam Lim Wei Jit selepas beliau mendedahkan pembelaan tertuduh (Syed Saddiq) ketika sidang media pada 21 Jun lepas.

“Saya rasa perkara seperti ini telah berlaku di mahkamah lain dan kali ini ia berlaku di mahkamah saya. Saya mengingatkan semua orang…biarkan bukti yang berbicara,” kata Azhar.

Terdahulu, Wan Shaharuddin memohon mahkamah memberi teguran agar perkara sedemikian tidak berlaku lagi.

“Saya tidak minta prosiding menghina mahkamah dikenakan…tetapi mohon mahkamah memberikan teguran kerana kita sudah dewasa,” katanya.

Peguam Haijan Omar, yang mewakili Syed Saddiq bagaimanapun memohon maaf atas keterlanjuran yang berlaku dan memaklumkan perkara itu tidak akan berulang.

Laporan polis itu dibuat seorang pegawai siasatan Suruhanjaya Pencegahan Rasuah Malaysia (SPRM) pada 24 Jun membabitkan satu video yang dimuat naik di YouTube mendakwa pertuduhan yang dikenakan terhadap Ahli Parlimen Muar itu bermotifkan politik.

Mengikut pertuduhan pertama, Syed Saddiq, 29, didakwa bersubahat dengan Rafiq Hakim Razali iaitu Penolong Bendahari Armada, Parti Pribumi Bersatu Malaysia yang diamanahkan dengan dana berjumlah RM1 juta telah melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Perbicaraan di hadapan Azhar bersambung.


Perikatan Nasional cukup kerusi bentuk Kerajaan Persekutuan

Perikatan Nasional mempunyai majoriti untuk membentuk Kerajaan Persekutuan, tanpa kerjasama Pakatan Harapan (PH), kata Presiden Parti Maju Sabah (SAPP), Datuk Seri Yong Teck Lee.

Memberitahu media di luar kediaman Pengerusi Perikatan Nasional Tan Sri Muhyiddin Yassin, petang ini beliau berkata beberapa Ahli Parlimen Barisan Nasional (BN) juga telah menyatakan sokongan kepada Perikatan Nasional bagi membentuk Kerajaan Persekutuan.

SAPP adalah parti komponen Perikatan Nasional.

Keputusan Pilihan Raya Umum Ke-15 semalam (19 November 2022) menyaksikan Perikatan Nasional memenangi 73 kerusi Parlimen, blok kedua terbesar selepas Pakatan Harapan dengan 82 kerusi, manakala BN memenangi 30 kerusi.

Gabungan antara Perikatan Nasional dan BN serta sokongan wakil rakyat parti lain dan Bebas akan membolehkan gabungan diketuai Muhyiddin itu membentuk Kerajaan Pusat. Demikian juga jika BN dan parti lain bergabung dengan PH.

Namun, ramai Ahli Parlimen UMNO yang tidak mahu bergabung dengan PH kerana tidak mahu dianggap pengkhianat kepada bangsa Melayu.

Sementara itu, Ketua Pemuda Perikatan Nasional Ahmad Fadhli Shaari, berkata perbincangan mengenai pembentukan Kerajaan Persekutuan hampir selesai.

Beliau yang ditemui ketika meninggalkan kediaman Muhyiddin sebentar tadi, bagaimanapun enggan mengulas lanjut.


JAWI tak dakwa wanita buat komedi hina Islam hari ini

Seorang wanita membuat komedi di sebuah kelab yang didakwa menghina Islam dibebaskan hari ini Jabatan Agama Islam Wilayah Persekutuan (JAWI).

Siti Nuramira Abdullah pada mula dijadualkan didakwa hari ini, bagaimanapun Mahkamah Tinggi Syariah Kuala Lumpur membebaskannya memandangkan pertuduhan di mahkamah sivil adalah lebih berat daripada hukuman diperuntukkan melalui tuduhan mahkamah syariah.

Pihak media dimaklumkan berhubung perkara tersebut semasa membuat liputan di mahkamah pagi tadi.

Peguam mewakili Siti Nuramira, R Sivaraj dan Syoffeeya Zainal Syahrir dalam kenyataan hari ini berkata, mereka menerima panggilan daripada pegawai JAWI jam 10 malam tadi yang memaklumkan wanita itu akan dibebaskan tanpa jaminan atau bon oleh JAWI dengan serta merta.

Menurut Hannann Syoffeeya, JAWI turut memaklumkan akan berhubung dengan Siti Nuramira atau pihaknya apabila sudah bersedia untuk meneruskan prosiding pendakwaan.

Sementara itu, pasukan peguam wanita terbabit berkata, mereka sudah bersedia untuk prosiding pendakwaan di mahkamah hari ini, bagaimanapun setakat jam 9 malam tadi, mereka tidak berjaya mendapatkan seorang penjamin untuk membantu Siti Nuramira.

Mereka hanya berjaya mendapatkan seorang akauntan dari London yang baru pulang ke Malaysia, namun peguam syarie berasa lelaki terbabit tidak sesuai menjadi penjamin, oleh itu mereka terus mencari penjamin yang sesuai.

Semalam, Siti Nuramira ditahan penguat kuasa JAWI selepas dibebaskan dengan jaminan berkaitan pertuduhan menghina Islam yang dihadapinya di Mahkamah Sesyen Kuala Lumpur.

Pada 13 Julai lalu, Siti Nuramira mengaku tidak bersalah mengikut Seksyen 298A Kanun Keseksaan kerana menimbulkan rasa tidak harmoni dalam kalangan masyarakat Islam ketika melakukan persembahan di Kelab Komedi Crackhouse di Taman Tun Dr Ismail pada 4 Jun lalu.

Hakim Mahkamah Sesyen, Siti Aminah Ghazali membenarkan Siti Nuramira diikat jamin RM20,000 oleh seorang penjamin.

Pada hari yang sama, teman lelakinya V Alexander Navin mengaku tidak bersalah atas dua pertuduhan memuat naik kandungan menghina di media sosial.


Tindakan beku akaun bermotif politik nak lemahkan PN hadapi PRN: Tuan Ibrahim

PAS menyifatkan langkah kerajaan campuran menggunakan agensi pihak berkuasa untuk membeku akaun parti lawan mempunyai tujuan politik semata-mata, kata Datuk Seri Tuan Ibrahim Tuan Man.

Timbalan Presiden PAS itu berkata, tindakan yang diambil oleh Suruhanjaya Pencegahan Rasuah Malaysia (SPRM) dalam membekukan akaun parti Bersatu mempunyai niat lain dengan harapan sekurang-kurangnya dapat melemahkan Perikatan Nasional (PN) pada Pilihan Raya Negeri (PRN) nanti.

“Yang disasarkan bukan penyelewengan, penyelewengan Insya-Allah tidak akan berlaku tapi sasarannya sekurang-kurangnya nak demoralize Perikatan Nasional khususnya untuk menghadapi Pilihan Raya Negeri (PRN) nanti,” katanya semasa ditemui media selepas program pemukiman PN yang diadakan hari ini.

Menurut Tuan Ibrahim lagi, langkah membekukan akaun sesebuah parti akan menyebabkan kesulitan dalam menguruskan pentadbiran parti tersebut dan PAS juga sebelum ini pernah berdepan situasi sama dihadapi Bersatu.

“Kalau akaun dibeku, ia akan menyusahkan parti tersebut dan parti PAS kita pernah alami benda yang sama sebelum ini.

“Strategi untuk PRN datang dan usaha untuk merendahkan PN dari segi integriti dan kestabilan, saya fikir ini asas kepada sokongan rakyat kepada PN, mereka akan usaha supaya integriti itu dapat dirosakkan, tak ada isu pun sebenarnya,” katanya lagi.

Bagaimanapun, Tuan Ibrahim menegaskan PAS akan memberi kerjasama sepenuhnya dengan SPRM berhubung siasatan yang dijalankan agensi tersebut.

Ketua Pesuruhjaya SPRM, Tan Sri Azam Baki pada Rabu mengesahkan beberapa akaun Bersatu dibekukan bagi membantu siasatan ke atas wang yang disyaki daripada hasil haram (illegal proceeds).

Katanya, akaun parti berkenaan dibekukan pihak berkuasa sejak dua minggu lalu bagi memudahkan siasatan yang dibuat mengikut Akta Pencegahan Pengubahan Wang Haram dan Pencegahan Pembiayaan Keganasan.

Langkah terbaharu diambil SPRM itu diambil ketika kerajaan campuran Pakatan Harapan (PH)-Barisan Nasional (BN) sedang terpalit dengan pelbagai kritikan, isu kos sara hidup sehingga ke isu lantikan anak Perdana Menteri, Nurul Izzah Anwar sebagai penasihat kepada bapanya.

Selain itu, UMNO juga sedang bergelut dengan krisis dalaman parti selepas pemecatan dan penggantungan beberapa pemimpin utamanya baru-baru ini.

Sekiranya PRN diadakan pada masa terdekat, kerajaan campuran PH-BN dijangka berdepan cabaran besar memandangkan banyak persepsi negatif yang terpalit.


8 juta penduduk lengkapkan vaksin Covid-19

Jumlah pemberian vaksin harian di seluruh negara kembali melepasi 500,000 dos berbanding empat hari lalu yang mencatatkan purata 480,000 dos sehari.

Suntikan vaksinasi Covid-19 harian mencatat angka melebihi 500,000 untuk enam hari berturut-turut bermula 27 Julai lalu hingga 1 Ogos. Bagaimanapun, jumlah itu turut sedikit bermula 2 Ogos sebelum melonjak semula melebihi 500,000 dos semalam.

Dalam tempoh 24 jam sehingga tengah malam tadi, sebanyak 514,674 suntikan telah diberikan membabitkan 220,839 penerima dos pertama dan 293,835 lagi melengkapkan suntikan masing-masing.

Selangor kekal menerima dos vaksin tertinggi berjumlah 110,034 dos membabitkan 28,875 dos pertama dan 81,159 penerima melengkapkan dos kedua masing-masing.

Lima lagi negeri merekodkan jumlah pemberian vaksin tertinggi semalam ialah Kuala Lumpur sebanyak 54,872 dos; Johor (50,871 dos); Sabah (45,006 dos); Kedah (33,929 dos); dan Perak (32,197 dos).

Sejak program imunisasi dilancarkan sehingga semalam 5 Ogos 2021, lebih 23.1 juta dos suntikan telah diberikan, membabitkan lebih 15.1 juta dos pertama dan hampir lapan juta penerima melengkapkan dos kedua masing-masing.

Daripada jumlah itu Lembah Klang yang merangkumi Selangor, Kuala Lumpur dan Putrajaya merekodkan jumlah tertinggi hampir 9 juta dos suntikan; Sarawak (3.18 juta dos); Johor (1.8 juta dos); Sabah (1.44 juta dos); Perak (1.36 juta dos); Pulau Pinang (1.18 juta dos); dan Kedah (1.02 juta dos).

Data 5 Ogos 2021


Rafizi sedia ‘tembak’ Najib lagi

Naib Presiden PKR Rafizi Ramli berkata beliau akan terus ‘memerangi’ dan menyanggah ‘formula ekonomi songsang’ yang diketengahkan bekas Perdana Menteri Datuk Seri Najib Razak.

Menurutnya Najib hanya sekadar mahu memperbodohkan rakyat Malaysia dengan idea-idea sedemikian sedangkan tujuan sebenarnya ialah untuk menyelamatkan diri sendiri.

“Najib akan terus begitu. Dia peduli apa akan jadi… sebab dia nak selamat diri. Dia tak nak masuk penjara. Bila dia tak nak masuk penjara, dia buatlah apa yang sepatutnya…

“Dia bukan peduli pun. Apa nak jadi dengan wang pencen rakyat. Apa nak jadi dengan segala yang ada… dia tak peduli langsung. Dia hanya fikir, dia nak lepas (dari penjara),” katanya pada pelancaran program Ayuh Malaysia yang disiarkan dalam Facebook, malam tadi.

Berita berkaitan: Jangan terpedaya idea ekonomi songsang Najib, kata Rafizi Ramli

Bekas Ahli Parlimen Pandan itu berkata beliau akan terus menyerang Najib kerana cuba memperbodohkan orang ramai.

“Najib tak tidur malam dah sebab dia tahu memang saya minggu depan akan tembak dia… sekarang ni (Najib) panik dah seminggu. Orang kata kenapalah kamu sibuk sangat dengan Najib semua ni…

“Bukan apa dia membodohkan orang. Orang yang cuba memperbodohkan orang memang kena tembak. Jadi hal Najib tu memang kita akan selesaikan,” katanya.

Sebelum ini, Rafizi sekembalinya dalam dunia politik tanah air terus menyanggah saranan Najib supaya kerajaan menyelamatkan Sapura Energy daripada diisytihar muflis.

Beliau menyifatkan cadangan Najib supaya kerajaan melalui Petronas menyelamatkan Sapura Energy Berhad yang kini berdepan risiko muflis, adalah perbuatan membelanjakan wang rakyat dengan mudah.

Menurutnya rakyat memiliki institusi seperti Petronas atau Khazanah Nasional, tetapi Najib mendakwa kerajaan akan rugi besar jika Sapura tidak diselamatkan, termasuk kerugian kepada pemegang Amanah Saham Bumiputera sebanyak RM4 bilion, kerugian kepada Maybank (RM10 bilion) dan 10,000 akan hilang kerja.

“Rekod pentadbiran UMNO, Barisan Nasional, terutamanya semasa Najib menjadi Perdana Menteri, menunjukkan skandal-skandal besar pembaziran wang negara berlaku apabila parti itu merasakan mereka kuat dan tidak tercabar,” katanya.


Hampir dua juta dos vaksin Covid-19 sudah diberi kepada kanak-kanak

Seramai 532,317 atau 15.0 peratus kanak-kanak berusia antara lima hingga 11 tahun telah lengkap menerima dua dos vaksin Covid-19 di bawah Program Imunisasi Covid-19 Kebangsaaan Kanak-Kanak (PICKids), yang dilancarkan sejak 3 Februari lalu hingga semalam.

Berdasarkan laman sesawang CovidNOW, seramai 1,435,586 kanak-kanak dalam kumpulan sama atau 40.4 peratus telah menerima sekurang-kurangnya satu dos vaksin.

Sehingga semalam, Kementerian Kesihatan (KKM) telah memberikan 1,967,903 dos vaksin kepada golongan itu.

Data juga menunjukkan dalam tempoh minggu ini, seramai 4,484 kes Covid-19 melibatkan kanak-kanak dalam lingkungan umur lima hingga 11 tahun. Minggu lalu, dua kanak-kanak pada usia ini meninggal dunia akibat Covid-19.

Bagi remaja berusia 12 hingga 17 tahun pula, seramai 2,879,410 atau 92.5 peratus telah lengkap menerima dua dos, manakala 2,980,286 atau 95.7 peratus lagi menerima sekurang-kurangnya satu dos.

Minggu ini, 6,916 kes baharu melibatkan remaja pada usia berkenaan.

Sementara itu, seramai 15,991,811 atau 68.0 peratus daripada populasi dewasa telah menerima suntikan dos penggalak pertama, sejak dilancarkan Oktober tahun lalu.

Sejak PICK dilancarkan pada 24 Februari 2021 hingga semalam seramai 22,962,624 atau 97.6 peratus individu dewasa telah menerima dua dos vaksin Covid-19, manakala 23,239,599 atau 98.8 peratus lagi menerima sekurang-kurangnya satu dos.

Keseluruhannya hampir 70 juta dos vaksin Covid-19 telah diberikan kepada populasi di Malaysia termasuk rakyat asing, dengan 80.8 peratus daripadanya menerima dua dos dan 84.7 peratus menerima sekurang-kurangnys satu dos.

Menurut laman Github KKM, daripada 6,968 jangkitan baharu Covid-19 semalam 3,991 melibatkan individu yang telah menerima suntikan dos penggalak, manakala 1,817 kes (penerima dua dos); 815 kes (individu tidak divaksinasi); dan 345 (belum lengkap divaksinasi).

Sementara daripada 16 kematian yang direkodkan semalam akibat Covid-19, tujuh daripadanya membabitkan individu tidak divaksinasi; enam (menerima dua dos); dan tiga (penerima dos penggalak).